Sejarah Umat Islam Amerika Purba

Semua sedia maklum pertikaian tentang teori tamadun mana yang pernah sampai di tanah besar Amerika sebelum era Amerigo Vespucci dan Christopher Columbus. Ada mengatakan benua berkenaan pernah disinggahi orang China, orang Rom, orang Viking dan Kesatria Templar. Tetapi tidak ada yang menyatakan kewujudan orang Islam di benua berkenaan sebelum era Columbus. Jadi apakah dakwaan ini benar atau sebaliknya?

Semasa Zaman Keemasan Islam, perkembangan pelbagai jenis disiplin ilmu seperti sains, astronomi, botani dan pelayaran menyaksikan ia dipelopori umat Islam ketika itu. Dan semasa era Khalifah al-Ma’mun dari Bani Abbasiyah, para cendekiawan yang dikumpul untuk mengira ukur lilit bumi dan jika dibandingkan dengan kiraan hari ini, kiraan mereka hanya tersasar sebanyak 4% dari kiraan ukur lilit hari ini. Bukan itu saja, para pengembara seperti Ibnu Battuta dan al-Mas’udi turut merekodkan pelbagai catatan tentang pengembaraan mereka. Dalam catatan al-Mas’udi misalnya, beliau merujuk tanah besar Amerika sebagai tanah yang tidak diketahui di mana urusan perdagangan dilakukan merentasi lautan.

Catatan al-Mas’udi ini bagaimanapun diatasi dengan kisah menarik yang direkodkan seorang ahli geografi abad ke-12 bernama al-Idrisi. Dalam catatannya, al-Idrisi menceritakan sekumpulan pelayar Arab ditangkap penduduk asli sebuah kawasan selepas bergelut dengan keadaan cuaca dan Lautan Atlantik yang bergelora. Mereka ditahan selama tiga hari sebelum dibenarkan menceritakan pengalaman mereka kepada seorang penduduk yang boleh bertutur dalam Bahasa Arab.

Selepas menterjemahkan pengalaman pelayar tersebut kepada rajanya, kumpulan tersebut ditahan lagi seketika sebelum dibawa ke kanu dalam keadaan terikat dan dibawa ke daratan selepas tiga hari pelayaran. Selepas kumpulan yang menangkap mereka beredar, kumpulan pelayar berkenaan terikat selama sehari sebelum dibebaskan oleh puak orang asli yang lain. Selepas dibebaskan, puak tersebut menceritakan jarak antara tempat asal mereka dengan kawasan tersebut berjarak pelayaran selama dua bulan.

Laporan al-Idrisi ini bukan saja menunjukkan sudah wujud hubungan antara pelayar Islam dengan penduduk asli Amerika tetapi juga perjalanan antara pulau berkemungkinan Kepulauan Bahamas atau Antilles. Ini sekaligus membawa kepada pertukaran budaya antara penduduk asli Amerika dengan pedagang-pedagang Islam melalui Bahasa Arab dan kebudayaan Islam. Kebolehan penduduk pulau bertutur dalam Bahasa Arab merupakan sesuatu yang mengagumkan kerana ia bukan boleh dikuasai dalam satu pertemuan saja. Ini menunjukkan pedagang Islam kerap datang ke pulau berkenaan atau penduduk asli itu sebenarnya duduk di wilayah yang ditadbir kerajaan Islam ketika itu.

Selain laporan al-Idrisi, sejarawan Dr Jose Pimienta-Bey menggunakan bukti yang dibangkitkan pakar bahasa dan arkeologi Barry Fell. Kajian Fell mendapati wujud persamaan budaya dan bahasa antara orang Islam di Afrika dengan penduduk asli Amerika. Fell mendapati wujud petroglif yang dibuat sebelum kedatangan Columbus di mana ia ditulis dalam Bahasa Arab.

Petroglif sebegini banyak ditemui di kawasan barat daya Amerika Syarikat terutama di California. Fell juga mendapati kewujudan nava atau bentuk bulan sabit yang digunakan orang asli Navajo untuk pakaian dan hiasan dalaman kediaman mereka. Menurut Pimienta-Bey, kewujudan nava merupakan satu keanehan kerana penjajah Sepanyol yang beragama Kristian tidak akan membawa lambang bulan sabit kerana dekad-dekad sebelumnya, mereka mempunyai konflik dengan kerajaan Islam di Sepanyol sebelum era eksplorasi Amerika bermula.

Selain kajian Fell, Pimienta-Bey mendapati sudah wujud hubungan dagang antara Tamadun Islam dengan penduduk asli Amerika yang berlangsung sebelum era Columbus lagi. Hubungan dagang Amerika dengan Timur Tengah sebenarnya sudah bermula semasa era orang Phoenician lagi dan hubungan tersebut diteruskan selepas kedatangan Islam. Walaupun orang Islam bukanlah orang pertama yang pernah sampai di Amerika, mereka membuat sumbangan penting dengan mendirikan petempatan di benua berkenaan. Buktinya, kewujudan inskripsi lama yang ada kaitan dengan Islam yang menggabungkan skrib Arab Kufi dan Bahasa Mandinka seperti Ismi’ Allah (Dengan nama Allah), Nabi’llah Muhammad (Nabi Muhammad s.a.w) dan Isus bin Maryam (Nabi Isa a.s).

Satu fakta yang tidak ramai tahu ialah penggunaan para pelayar Islam oleh pelayar-pelayar Barat seperti Columbus, Ferdinand Magellan dan Vasco da Gama. Jika Magellan menggunakan khidmat Enrique/Awang semasa perlayarannya mengelilingi dunia, Columbus pula menggunakan khidmat para pelayar Islam yang terselamat dari Perang Al-Uqab (kempen perang Raja Ferdinand dari Aragon ke atas kerajaan Islam di Granada).

Mereka menjadi mata dan telinga beliau semasa belayar menuju ke Amerika dan ramai melarikan diri dan meminta perlindungan orang asli setibanya di Amerika. Malah pada satu ketika semasa belayar di perairan Cuba, Columbus pernah melihat sebuah masjid yang dibina di puncak sebuah bukit di luar perairan Cuba. Walaupun ada yang mempertikai kenyataan tersebut, tetapi tidak ramai cuba menerangkan bagaimana runtuhan masjid lama boleh ditemui di Mexico, Texas dan Nevada.

Di Amerika Selatan pula, kru Columbus menceritakan bagaimana penduduk tempatan menggunakan kain yang ditenun dari kapas di mana kain tersebut menyamai apa yang mereka temui di Guinea. Kain sebegini dikenali sebagai Almayzars yang bermaksud tutup yang diambil orang Islam dari Andalusia atau Afrika dari Guinea ke negara-negara lain.

Columbus sendiri mendapati penduduk asli ketika itu menutup aurat terutama bagi yang sudah berkahwin. Individu bertanggungjawab memerangi Tamadun Aztec iaitu Hernan Cortez menceritakan wanita tempatan memakai hijab panjang manakala kaum lelaki memakai seluar berwarna sama seperti gaya Moor. Menurut pakar antropologi, penduduk asli ini berkemungkinan datang dari keturunan sekumpulan individu bernama Mandinka. Kumpulan ini berkemungkinan diketuai kekanda Mansa Musa I, Mansa Abu Bakar.

Pada abad kelapan Masihi, Islam sampai di wilayah Mali dan ramai tertarik memeluk agama tauhid itu. Mali yang pada ketika itu sudah bergelar empayar yang kaya dan mempunyai pusat pembelajaran penting yang semakin berkembang bila mereka mengambil skrip Bahasa Arab untuk menambahbaik bentuk tulisan Mandingo.

Kisah Mansa Abu Bakar ini disampaikan oleh adindanya, Mansa Musa I semasa perjalanan epik untuk menunaikan rukun kelima Islam di Baitullah pada tahun 1324 Masihi. Selepas turun takhta dan menyerahkannya kepada Mansa Musa I, Mansa Abu Bakar memulakan perjalanan menyeberangi Lautan Atlantik untuk membentuk kerajaan di benua Amerika. Untuk perjalanan ke sana, baginda bergerak dengan 2,000 kapal terdiri daripada krew, haiwan dan barang-barang diperlukan semasa berada di benua berkenaan.

Walaupun kisah Mansa Abu Bakar tidak lagi kedengaran selepas mendarat di tanah besar Amerika, bukti pendaratan mereka banyak dikesan sekitar benua Amerika dari Amerika hingga ke Brazil. Selain bukti petempatan, wujud juga petroglif moden yang bertarikh dari 1000 Masihi yang memaparkan imej gajah dan inskripsi dalam Bahasa Mandinka. Kajian Fell mendapati wujud juga institusi pendidikan Islam sepanjang kawasan tengah dan barat daya Amerika Syarikat dari abad kelapan hingga abad kesembilan Masihi. Beliau menemui pelbagai jenis ukiran dalam Bahasa Arab yang mencadangkan pelbagai jenis subjek dan gred yang diajar di institusi berkenaan.

SUMBER


Kajian DNA Ke Atas Orang Melayu: Benarkah Melayu Ialah Pendatang?

Tidak syak lagi bahawasanya melayu adalah sebuah bangsa yang tergolong dalam kelompok manusia moden iaitu Homo sapiens sapiens. Manusia adalah antara organisma yang tidak mengalami evolusi secara drastik. Kita bukanlah tercipta melalui evolusi dari haiwan yang tiada akal kepada manusia yang berakal. Kajian menunjukkan bahawa set kromosom manusia iaitu 23 pasang Set Kromosom tidak berubah sejak dahulu sampailah sekarang, di mana kepelbagaian manusia hari ini adalah disebabkan perubahan minor dalam set allele yang disebabkan oleh pemilihan semulajadi (Natural Selection), mengikut tempat dan cuaca.

Maksudnya, jika manusia yang mendiami kawasan yang sejuk dan tinggi, warna kulitnya akan menjadi cerah dan mempunyai kemahiran yang tinggi dalam mendaki gunung (Contoh: Sherpa di Nepal dan Malim Gunung di Gunung Kinabalu) dan jika manusia tersebut mendiami kawasan yang panas dan dikelilingi laut, warna kulitnya akan menjadi gelap sedikit dan memiliki kemahiran yang tinggi dalam berlayar di laut lepas. Oleh sebab itu, kawasan geografi manusia hari ini adalah hasil dari penghijrahan manusia dari suatu tempat ke seluruh muka bumi Allah ini sebagai khalifah, dan ia telah ditetapkan bahawasanya manusia itu diciptakan bersuku-suku walaupun bapa dan ibu manusia itu bermula dari satu jurai keturunan, iaitu keturunan Adam dan Hawa.

Kajian DNA yang dikenali sebagai ‘Single Nucleotide Polymorphism’ (SNP) atau Polimorfisme Nukleotida Tunggal adalah kajian lanjut yang dijalankan untuk mengkaji pewarisan kita dari juraian ibu (menggunakan kajian DNA Mitokondria) dan dari juraian bapa (menggunakan kajian DNA Kromosom Y). SNP ialah teknik yang digunakan oleh ahli-ahli forensik untuk mengesan ‘DNA Fingerprint’ untuk mengesan jalur keturunan kita dari sebelah ibu atau sebelah bapa. Walaubagaimanapun, kajian DNA tunggal tersebut juga boleh digunakan untuk mengkaji umur DNA sesuatu bangsa itu secara in-situ. Ini bermaksud, kajian ini boleh mengesan umur sesuatu bangsa itu dan keberadaannya di kawasan tersebut, bersandarkan kepada umur relatif sesuatu DNA dengan teori kemenjadian DNA iaitu 5 juta tahun dahulu.

Genetik Mitokondria Hawa

Genetik Mitokondria Hawa (Mitochondria Eve) ialah set genetik mitokondria yang hanya dibawa oleh genetik ibu sahaja. Ia ditemui oleh Cann, Stoneking dan Wilson yang menerbitkan artikel berkenaan Mitochondria Eve di dalam Majalah Nature pada tahun 1987. DNA Mitokondria yangditemui dalam manusia moden berusia lebih kurang 200,000 tahun lalu, berdasarkan kepada indikasi manusia pertama yang diciptakan berusia 5 juta tahun dahulu.

Justeru, daripada bukti DNA mitokondria ini, dapat disimpulkan bahawa bangsa manusia moden hari ini (Homo sapiens sapiens) bermula di Afrika Timur, seawal 200,000 tahun dahulu, dan genetik anak melayu juga dari juraian yang sama. Setelah mereka keluar dari Afrika, mereka telah sampai di Tanah Melayu seawal 74,000 tahun dahulu, menyeberangi Laut Merah, berjalan ke Selatan Semenanjung Arab, terus ke Pantai Barat India, bergerak melalui laluan pantai yang lebih landai dan panas (berbanding laluan gunung yang membeku di zaman dahulu), terus ke Indochina kira-kira 74,000 tahun dahulu sebelum berlakunya bencana alam maha dahsyat iaitu Letusan Gunung Berapi Toba yang mengorbankan lebih 70% daripada penghuni bumi ketika itu.

Manusia yang terselamat daripada bencana ini ialah mereka yang sempat berlindung di dalam gua luas di tanah tinggi iaitu di Gua Niah, Gua Gunung Runtuh, Gua Teluk Kelawar dan pelbagai kawasan tanah tinggi yang melahirkan progeni bangsa-bangsa asal di Asia Tenggara ini yang dipercayai berasal dari empat bangsa purba di Asia Tenggara. Oleh itu, melalui dapatan Kajian DNA Mitokondria (MtDNA), melayu ialah antara bangsa terawal yang masih bermandiri di dunia ini, seawal 60,000 tahun dahulu, dan antara pecahan genetik tertua dari Afrika, sebelum berevolusi di kawasan yang lebih sejuk iaitu ke arah Utara dan Timur. Melalui dapatan kajian Yao et al pada 2002 yang bertajuk Phylogeographic differentiation of mitochondrial DNA in Han Chinese, Migrasi bangsa China ialah pergerakan dari Selatan, bermula dari Asia Tenggara ke Negara China.

Ini bermaksud, genetik melayu lebih tua dari China dan Theory Out of Yunnan dan Theory Out of Taiwan ditolak sama sekali. Lebih kurang 74,000 tahun dahulu, nenek moyang melayu telah berkampung di Kawasan Pedalaman Asia Tenggara, menjadi induk utama kepada bangsa Daic di Utara Vietnam dan Indo-China hari ini, dan menurunkan generasi Melayu, Mon, Khmer dan Pyu. Kawasan di Pedalaman Asia Tenggara telah menjadi kawasan takungan genetik Melayu dan Mon sejak zaman berzaman, dan bergerak ke Benua Sunda sejak 60,000 tahun dahulu. Penulis bukan menukilkan berkenaan kaum Semang semata-mata, bahkan bersama-sama Semang ialah nenek moyang orang melayu. MtDNA melayu yang dikaji oleh pengkaji-pengkaji genom di USM Kubang Kerian adalah menghampiri usia Semang iaitu dalam lingkungan 59,000 tahun dahulu.

Kajian ini membuktikan orang melayu adalah “pendatang” ke tanah ini, iaitu antara pendatang pertama yang menjadikan kawasan ini sebagai tanah air mereka. Mereka juga bernasabkan kepada keturunan yang keluar dari Afrika, walaupun didapati melayu tidak mempunyai genetik Afrika (allele jenis E), tetapi orang melayu kaya dengan genetik yang bermutasi kitaran pertama dari genetik ini (allele M, N dan R), serta penanda genetik (genetic marker) orang melayu ada banyak persamaan dengan penduduk di Kepulauan Melayu, Micronesia dan Polinesia.Kajian juga mendapati pergerakan penutur Austronesia di Kawasan Kepulauan Melayu berdasarkan DNA ialah dari Pedalaman Asia Tenggara, ke Semenanjung dan ke Seluruh Kepulauan, sebelum bertemu dan bersemenda dengan penduduk yang datang dari Taiwan di Papua dan Filipina.

Kromosomal-Y Adam

Kromosom-Y ialah set kromosom seks yang hanya terdapat pada lelaki. Melalui kajian yang dijalankan, Kromosom-Y hanya boleh diwarisi oleh anak lelaki sahaja, membolehkan kajian terperinci berkenaan dengan pewarisan dari sebelah bapa atau paternal. Kajian genetik SNP secara paternal ini dikenali sebagai Y-chromosomal most recent common ancestor (Y-MRCA) yang mana kajian terperinci yang dijalankan mendapati umur Kromosom-Y Adam yang dikaji ialah dalam lingkungan 200,000 tahun juga. Ini menjadikan teori manusia ini datang dari satu ibu dan satu bapa menjadi lebih tinggi kesahannya.

Banyak kajian genetik yang dilakukan dengan pelbagai keputusan yang agak memberangsangkan bagi mengesan Y-Kromosom dalam orang melayu dan seluruh kepulauan. Dalam banyak-banyak allele yang dikaji, dapatan allele Non-Africa yang sampai ke Kepulauan Melayu ialah allele K-M yang dijangka tiba ke Alam Melayu sejak 10,000 tahun dahulu. Kajian oleh Tatiana M. Karafet (2015) mendapati bahawa haplogroup K-M526 sangat spesifik kepada orang yang berada di Austronesia dan ia bermula di Kepulauan melayu, sebelum tersebar ke seluruh arah.

Daripada dapatan kajian tersebut, jelaslah bahawa ibu orang melayu telah berada di Kepulauan melayu sekurang-kurangnya 50,000 tahun dahulu dan bapa orang melayu pula 40,000 tahun dahulu (melalui Haplogroup K) dan berkemungkinan sampai pada masa yang sama, tetapi mengalami mutasi yang berbeza. Keadaan ini kerana MtDNA dari ibu lebih stabil dan sukar bermutasi kerana ia terletak di luar nukleus, tetapi Y-kromosom berada di dalam nukleus sesuatu sel. Menerusi dapatan kajian tersebut juga, didapati orang-orang yang berada di Timur dan Timur-Laut Kepulauan melayu adalah cucu-cicit nenek moyang kita yang bermigrasi ke sana, bukan migrasi dari sana ke mari.

Walaubagaimanapun, teori Slow Boat ataupun Out of Taiwan juga berkemungkinan besar berlaku pada 3,000 tahun dahulu. Dan pertembungan ini mewujudkan keturunan-keturunan kita yang bertutur dalam bahasa melayu atau bahasa austronesia ini.

Kesimpulannya, dari dapatan Kajian Genetik ini, dapatlah dinyatakan bahawa melayu juga adalah “pendatang”, iaitu antara gelombang pertama yang keluar dari Afrika dan ditakdirkan menjadi khalifah di kawasan kepulauan melayu ini. Namun perlu diketahui, oleh kerana jarak masa yang terlalu panjang, Kepulauan Melayu ini menjadi tanah air (homeland) orang melayu sejak berpuluh ribu tahun dahulu dan menjadi bangsa induk kepada bangsa lain yang berada ke arah Timur, sehingga ke Hawaii dan Rapa Nui, serta ke arah utara iaitu ke arah China, Jepun dan Korea. Mereka yang pertama membina ketamadunan dan negara bangsa mereka terlebih dahulu sebelum migrasi yang berlaku ketika zaman moden dek penjajah British. Adalah berdasarkan kajian ini, orang Melayu sudah layak mendapat gelaran bumiputera dan pribumi di Kepulauan Melayu.

Glossari:

Rujukan:


Islam Kiri

Sayap kiri atau ideologi kiri selalu dikaitkan dengan Marxisme-Leninisme. Aposisi kepada status quo. Artikel ini akan ceritakan tentang Islam kiri. Islam yang bawa mesej-mesej sosialis. Menurut Hasan Hanafi, tidak ada istilah Islam kiri atau kanan ini. Namun, Islam kiri itu hanyalah bersifat prinsip.

Asghar Ali Engineer sebut dalam bukunya Islam dan Teologi Pembebasan, Islam hadir dengan misi tauhid, kesejahteraan umum dan membasmi kemiskinan. Lihat seperti pensyariatan zakat. Ia adalah untuk melawan kapitalistik dan feudalistik masyarakat Arab dulu. Dan itu kekal sehingga kini. Iaitu untuk mengagih-agihkan harta kepada yang memerlukan supaya kemiskinan dapat dibasmi.

Perjuangan ini juga menjadikan Tauhid sebagai prinsip utama.. Iaitu tauhid al-ummah dalam aspek membebaskan manusia dari struktur masyarakat yang mengkasta-kastakan warna kulit, status sosial dan sebagainya.

Orang Islam akui Allah itu esa. Maka, orang Islam perlu menolak segala bentuk diskriminasi berdasarkan ras, jurang harta dan seumpamanya.

Keesaan Allah beerti keesaan dalam kehidupan. Yakni, tiada pemisahan antara spiritualiti dan duniawi. Orang Islam hari ini telah memisahkan kedua-dua ini sehingga membuatkan mereka sangat-sangat mundur dalam mengurus diri mereka sendiri. Sibuk ‘mengurusi’ Tuhan, diri mereka sendiri diabaikan. Itu yang berlaku krisis kemiskinan dan penindasan. Kerana pemisahan agama dan dunia.

Orang yang mengaku dirinya bertuhan mesti bantu orang Islam yang lain untuk bebas dari sebarang penindasan. Tak akanlah Islam ini hanya sempit mementingkan aspek ritual semata-semata? Ritual mesti membuahkan aktual atau tindakan. Ritual mesti mempengaruhi untuk bertindak membantu orang Islam di luar ritual. Bukan hanya juara dalam sembahyang. Tapi tidak menyumbang langsung dalam membawa kesejahteraan kepada masyarakat, lagi-lagi kepada mereka yang tertindas. Kenapa orang Islam lupa akan hal ini?

Masalah kemiskinan hari ini berlaku sangat berleluasa. Ada dua pilihan saja untuk menghadapi masalah ini. Redha dengan kemiskinan, menyangkakan keredhaan ini akan membuahkan pahala dan terus shortcut ke syurga. Kedua, kita jadikan Islam sebagai agama pembebasan. Bebas dari belenggu kemiskinan.

Ini yang diperjuangkan Hasan Hanafi, seorang Profesor Falsafah di Universiti Kairo dalam menyingkapi masalah kemiskinan. Ada tiga projek Hasan Hanafi usulkan dalam bukunya, Kiri Islam.

Pertama, sikap terhadap tradisi lama sebagai rekonstruksi pembangunan teologi sebagai alat untuk transformasi sosial. Seperti yang dikhabarkan tadi. Tauhid menjadi prinsip perjuangan bagi membasmi masalah-masalah ini.

Kedua, sikap terhadap barat. Melakukan studi terhadap oksidentialisme. Lawan kepada orientalisme. Kali ini, kita pula counter barat. Bukan dia semua betul pun. Dia hanya ingin mencari salah dan kelemahan orang timur dan Islam, sebagai satu alasan untuk mereka nak memodenkan orang timur.

Ketiga, sikap terhadap realiti perkembangan teori dan interpretasi. Ini yang disebut oleh Sheikh Muhammad Al-Ghazali yang masalah kemunduran umat Islam ialah berpunca daripada masalah pemikiran. Pemikiran yang tidak rasional dalam mentafsirkan agama sehingga beragama itu boleh membawa kepada solusi masalah-masalah besar sosial. Agama Islam bukan sempit membincangkan soal ibadat ritual semata-mata.

Umat Islam mundur secara eksternal dan internal. Ekternalnya, umat Islam mangsa kepada imperialisme, kapitalisme dan zionisme. Internalnya pula, umat Islam miskin dan keterbelakang dalam hampir semua aspek.

Jurnal ideologi kiri Hasan Hanafi ini diterbitkan sebagai respon kepada Revolusi Islam di Iran pada tahun 1979 yang mana orang Iran telah menjatuhkan Shah Pahlevi (absolut monarki) kerana berlaku penindasan kebodohan dan kemiskinan. Mereka ingin Islam yang membebaskan, bukan menindas.

Revolusi Islam Iran ini pula mendapat ilham dari Shariati yang mana beliau mengecam perangai ulama Syiah yang selalu menjilat Pahlevi. Ulama Syiah pada ketika itu pula telah mengeluarkan fatwa mengharam dan memboikot karya-karya Shariati.

Sama yang berlaku kepada Hasan Hanafi yang telah dipenjara oleh regim Anwar Sadat ketika beliau menjadi presiden Mesir ketika itu.

Matlamat akhir Islam kiri yang hendak diperjuangkan ini, Hasan Hanafi letakkan beberapa, iaitu:

Islam perlu dijadikan sebagai teologi pembebasan. Perlunya ada dialog dengan pelbagai rencam pemikiran untuk mencari kesamaan antara satu sama lain. Kerana beza kita hanyalah pada bentuk, simbol, bahasa dan metod. Sedangkan, kita sama pada substansi, makna, isi dan tujuan akhir.

Tuntasnya, janganlah jadi pak ustad yang hanya sibuk mengwahabikan orang tanpa keluar ke lapangan, membantu rakyat tertindas. Islam itu bukan hanya membincangkan Allah di mana. Tetapi, prioriti kita di mana? Prioriti kita sepatutnya membantu orang Islam dalam isu-isu yang lebih penting.

Artikel dikirimkan oleh Sadiq Salihoddin untuk The Patriots.

RUJUKAN:

Apinio, R. (2013, Ogos 19). Kiri Islam dan Proyeksi Utopis Hassan Hanafi. Retrieved from Indo Progress: https://indoprogress.com/2013/08/kiri-islam-dan-proyeksi-utopis-hassan-hanafi/

Budi, A. (2018, Disember 6). Muslim Kiri, Adakah? Retrieved from Geotimes: https://geotimes.co.id/opini/muslim-kiri-adakah/

Rilis.id. (2017, Jun 13). Mengulas Pemikiran Kiri Islam Hassan Hanafi. Retrieved from Rilisid: http://rilis.id/Mengulas-Pemikiran-Kiri-Islam-Hassan-Hanafi

Supriatna, H. (2019, September 19). Kiri Islam dan Relevansinya di Indonesia. Retrieved from Kompasiana: https://www.kompasiana.com/hendisupriatnamubarok3150/5d83634f0d823018df411da4/kiri-islam-dan-relevansinya-di-indonesia?page=all


Albert Speer: Kisah Nazi Yang Baik?

Bila kita menyebut nama Albert Speer, timbul pelbagai label berkenaan beliau. Antara label yang diketahui umum ialah sahabat karib Adolf Hitler, mitos ‘The Good Nazi’ dan memoir beliau berkenaan pemerintahan Reich Ketiga, Inside The Third Reich. Siapa sangka, arkitek ini yang menafikan sebarang pengetahuan tentang Holocaust dan jenayah perang yang dilakukan Nazi Jerman dalam Tribunal Perang Nuremberg sebenarnya bersubahat dengan kepimpinan tertinggi Jerman lain.

LATAR BELAKANG

Lahir pada tahun 1905 dan merupakan anak kedua daripada tiga adik-beradik, pada masa kecilnya, beliau aktif bersukan dengan mengambil bahagian dalam acara meluncur ski, mendaki gunung dan ragbi. Pada masa sama, Speer turut menunjukkan minat dalam matematik dan mahu menjadi ahli matematik bila sudah dewasa. Namun bapanya menasihatkan beliau melupakan cita-cita tersebut kerana bimbang akan masa depannya. Akhirnya, Speer mengikut jejak langkah bapa dan datuknya menjadi arkitek.

Pada usia 28 tahun, Speer bertemu dengan Hitler buat pertama kalinya. Ketika itu, mereka bertemu di salah satu perhimpunan awal Nazi. Dan kedua-duanya menyifatkan ia satu pertemuan yang mempertemukan wawasan dan visi mereka berkenaan pembinaan semula Berlin. Pada tahun 1931, beliau menyertai parti Nazi dan di sinilah, bintangnya mula bersinar. Selepas meninggalkan jawatan sebagai pembantu bekas pensyarahnya, Heinrich Tessenow dan bekerja dengan syarikat keluarganya, Speer diberi tugas menguruskan proses pengubahsuaian markas parti di Berlin pada tahun 1932.

Setahun selepas itu, beliau diminta memberi rekaan tentang perhimpunan Nuremberg untuk dipertimbangkan oleh parti dan ia mendapat kelulusan selepas pertemuan pertama mereka berdua itu. Speer kemudian ditugaskan menguruskan soal artistik dan teknikal perhimpunan parti serta bertanggungjawab membantu proses pengubahsuaian bangunan Kanselor. Dari situ, Hitler melantiknya sebagai arkitek parti selepas kematian penjawat jawatan sebelum ini, Paul Troost dan ia secara tidak langsung menjadi sebahagian daripada orang-orang kepercayaan Hitler.

Speer bertanggungjawab dalam banyak acara yang dianjurkan kerajaan pada tahun 30-an seperti perhimpunan Nuremberg yang menjadi sebahagian filem propaganda Leni Riefenstahl, Triumph of the Will, rekaan Stadium Olimpik untuk Sukan Olimpik 1936 dan Pavilion Jerman untuk satu pameran antarabangsa di Paris pada tahun 1937. Hitler juga turut menugaskan beliau untuk mereka bangunan-bangunan baru untuk ibu negara baru Jerman, Germania. Hitler amat obses dengan seni bina penuh hiasan dari Vienna abad ke-19, gaya moden kapal persiaran mewah Hollywood ketika itu dan kalau boleh nakkan semua rekaannya itu bersaiz besar. Antara rekaan berskala besar yang dicadangkan untuk Germania ialah pembinaan sebuah gerbang menyerupai Arc de Triomphe tetapi lebih besar daripada gerbang tersebut dan sebuah dewan perhimpunan besar yang mempunyai ketinggian 120 meter dan memuatkan 180,000 orang. Ia nampak hebat atas kertas tetapi realitinya, ia satu kerja gila berdasarkan pengakuan bapa Speer, Albert Friedrich selepas melihat model Germania.

PERANAN SEMASA PERANG

Selepas Perang Dunia Kedua (WWII) meletus, semua rancangan untuk membina monumen hebat untuk Germania ditangguhkan dan semua usaha difokuskan kepada usaha perang. Antara langkah Speer pada waktu itu ialah pengenalan pasukan pembersih pantas untuk membina jalan, membersihkan serpihan bangunan dan tapak pengeboman. Dan bila perang memihak kepada Jerman pada awalnya, beliau meneruskan rancangan asal untuk Berlin dan Nuremberg serta membina markas baru bagi Wehrmacht dan Luftwaffe. Walaupun Hitler memberi jaminan rancangan asal Germania boleh diteruskan selepas perang berakhir, Speer meragui kenyataannya dan mengakui rancangan tersebut tidak akan dapat direalisasikan.

Pada tahun 1942, Speer dilantik sebagai Menteri Persenjataan menggantikan Fritz Todt yang mati dalam kemalangan kapal terbang selepas berlepas dari markas Hitler di Rastenburg. Selepas dilantik, beliau meninjau keadaan kilang persenjataan di Berlin dan mendapati ianya berada dalam keadaan menyedihkan. Lalu Speer memfokuskan ekonomi perang kepada dirinya dengan beberapa langkah iaitu melantik ketua jabatan dari kalangan pakar di mana mereka berusia kurang dari 55 tahun dan timbalan berusia kurang dari 40 tahun. Alasan beliau di sebalik langkah ini ialah mengelakkan wujudnya sikap angkuh dalam kalangan ketua jabatan demi meningkatkan statistik pengeluaran. Hasilnya, mereka berjaya menggandakan bilangan pengeluaran kereta kebal dan kapal terbang serta mengurangkan masa diperlukan untuk membina kapal selam antara tahun 1943 hingga separuh kedua tahun 1944.

Namun, ini bukan bermakna Speer mendapat apa yang dimahukan hanya kerana hubungan rapatnya dengan Hitler. Apabila Speer mengarahkan semua projek era aman dihentikan, ketua-ketua parti peringkat daerah meminta izin dari Fuhrer untuk meneruskan projek mereka. Begitu juga perlantikan ketua unit pengurusan buruh paksa dan buruh Jerman, Hitler melantik Fritz Sauckel atas nasihat setiausaha peribadinya, Martin Bormann berbanding Karl Hanke yang dipilih Speer. Dan apabila beliau mahu menambahbaik tenaga buruh dengan meningkatkan bilangan pekerja wanita, Sauckel bertindak membawa lebih banyak buruh paksa dari negara-negara yang dijajah sebagai tenaga kerja kilang persenjataan Speer dengan taktik-taktik kejam. Speer tidak mengendahkan keadaan buruh-buruh paksa ini kerana melihat mereka sebagai tiada nilai. Contoh, apabila mengulas 10,000 orang Yahudi yang dipaksa bekerja di kuari untuk mengisi keperluan pembinaan kilangnya, Speer berkata, “Mereka biasa mengerjakan batu-bata semasa menjadi hamba di Mesir.” Dan apabila Speer cuba memperkenalkan rekaan atau teknologi terbaru, campur tangan Hitler merupakan perkara biasa.

Apabila perang tidak lagi memihak kepada Hitler, ahli-ahli konspirasi 20 Julai melihat Speer antara tokoh yang patut dipujuk menyertai mereka sebagai sebahagian daripada kerajaan baru yang akan berunding dengan tentera Bersekutu. Namun namanya diletakkan tanda soal dan label ‘perlu dipujuk’ menyelamatkannya daripada menjadi mangsa amukan Hitler pasca-20 Julai. Bila Tentera Merah (Red Army) semakin menghampiri kedudukan Jerman, Hitler mengeluarkan Arahan Nero atau polisi bumi hangus sekaligus mencetuskan kemarahan Speer. Beliau segera bersemuka dengan Hitler dan memberitahu Jerman sudah kalah. Berang dengan kenyataan Speer, Hitler mengarahkan beliau mempertimbangkan semula kenyataannya dalam tempoh 24 jam. Sehari selepas itu, Speer menyokong Hitler sepenuhnya tetapi mahukan kuasa eksekutif berkenaan Arahan Nero, satu permintaan yang ditunaikan Hitler. Secara rahsia, beliau mengarahkan jeneral-jeneral dan ketua-ketua parti peringkat daerah untuk tidak melaksanakan arahan gila tersebut atas alasan Jerman pasca-WWII pasti memerlukan industri-industri dan tenaga-tenaga pakar untuk bangkit semula.

Beberapa hari sebelum Hitler dikatakan membunuh diri, Speer melawatnya di bunker dan kedua-duanya berbual panjang. Antara topik perbualan mereka ialah keinginan Hitler membunuh diri dan mahukan mayatnya dibakar untuk mengelak nasib seperti bekas sekutunya, bekas diktator Itali, Benito Mussolini. Selepas mengucapkan selamat tinggal kepada Fuhrernya, Speer berangkat ke Hamburg dan terus kekal di situ sehinggalah berita Hitler membunuh diri tersebar. Selepas Karl Donitz mengambil alih sebagai Kanselor dan Fuhrer untuk Jerman, beliau menawarkan diri berkhidmat dalam kerajaan pimpinan Donitz. Namun kerajaan Donitz tidak bertahan lama selepas Jerman menyerah kalah dan semua anggotanya ditahan pihak berkuasa termasuk Speer.

NUREMBERG & SPANDAU

Speer dibicarakan di Nuremberg dan menghadapi tuduhan jenayah perang, jenayah kemanusiaan, jenayah terhadap keamanan dan bersekongkol melancarkan perang keganasan. Semasa dibicarakan, tidak seperti rakan-rakannya yang lain, beliau bersikap jujur dan bertanggungjawab atas segala tindakan rejim. Speer didapati bersalah atas jenayah perang dan jenayah kemanusiaan namun terlepas untuk baki pertuduhan. Dakwaan yang menyatakan beliau tidak tahu-menahu rancangan penghapusan Nazi menyelamatkannya dari dihukum gantung sampai mati, satu dakwaan yang kemudian didapati palsu. Speer dipenjarakan selama 20 tahun di Penjara Spandau.

Semasa di Spandau, Speer dianggap orang asing dalam kalangan banduan lain kerana bertanggungjawab atas tindakan rejim dalam tribunal Nuremberg. Namun, itu tidak menghalang beliau berkoresponden dengan ahli keluarga dan rakan-rakannya secara rahsia berikutan larangan penghasilan memoir oleh pihak Bersekutu, di mana 20,000 suratnya itu menjadi asas kepada memoir pertamanya, Spandau: The Secret Diaries yang dihasilkan melalui bantuan rakan lamanya, Rudolf Wolters. Selepas projek tersebut siap, Speer turut mengembara ke seluruh dunia dengan mengira dengan teliti jarak perjalanan dari Berlin hingga ke Guadalajara, Mexico. Dan sekiranya merasa tidak idea, beliau mendapat kebenaran dari pihak penjara untuk membina sebuah taman indah di mana komander penjara Amerika memanggilnya Garden of Eden buatan Speer. Pada tengah malam 1 Oktober 1966, Speer dilepaskan dari Spandau.

Selepas dibebaskan dari penjara, Speer memberitahu akhbar Jerman, Der Spiegel dan sekali lagi mengulangi kenyataannya di Nuremberg iaitu bertanggungjawab atas jenayah perang rejim Nazi Jerman. Beliau merancang untuk kembali semula berkhidmat sebagai arkitek tetapi membatalkan hasrat tersebut selepas mendapat tahu rakan kongsinya mati semasa beliau dipenjarakan di Spandau. Speer turut membayar harga mahal akibat penglibatannya dengan rejim apabila tidak dapat berhubung rapat dengan anak-anaknya termasuk Albert Speer Jr yang meneruskan legasi keluarga sebagai arkitek.

Pada ketika itulah, beliau menyemak semula draf lama memoirnya dan membuat kajian mendalam sebelum menerbitkan buku ketiga berkenaan Schutzstaffen (SS) dan ketua mereka, Heinrich Himmler selain Spandau: The Secret Diaries dan Inside The Third Reich. Apabila buku Inside The Third Reich diterbitkan, ramai rakan lamanya berang apabila Speer melabel Hitler sebagai penjenayah dan mendesaknya menggugurkan label tersebut. Namun, label tersebut terus kekal dalam memoirnya itu dan berikutan itu, ramai mula menjauhkan diri termasuk Wolters. Selepas buku-bukunya laris di pasaran, 80% daripada royalti buku didermakan kepada badan-badan kebajikan Yahudi. Kebanyakan derma tersebut dibuat secara rahsia atas alasan Speer bimbang mereka menolaknya dan bimbang dilabel sebagai hipokrit. Speer turut menjadikan dirinya sentiasa ada sebagai rujukan kepada cendekiawan dan sejarawan pada tahun 70-an dan 80-an. Apabila beliau berada di London untuk sesi temubual bersama stesen televisyen Britsh Broadcasting Council (BBC), Speer diserang strok dan meninggal dunia pada 1 September 1981.

MITOS ‘THE GOOD NAZI’

Legasi Speer ialah pengenalan terma ‘The Good Nazi’ berdasarkan dakwaannya tidak mengetahui sama sekali tentang peristiwa Holocaust. Bagi generasi Jerman terkemudian yang masih dibelenggu rasa bersalah pasca-WWII, mereka berhujah jika orang kepercayaan Hitler sendiri tidak tahu, masakan orang biasa seperti mereka juga tahu tentang peristiwa itu. Namun alasan-alasan ini disangkal sejarawan-sejarawan terkemudian yang menyifatkan Speer sebenarnya seorang penyokong tegar Nazi dan bersetuju dengan rancangan penghapusan orang Yahudi. Buktinya ialah koresponden surat antara beliau dengan Helene Jeanty, seorang balu kepada pejuang partisan Belgium pada tahun 1971. Dalam surat tersebut, Speer mengakui beliau ada semasa Himmler mengumumkan rancangan penghapusan orang Yahudi pada Persidangan Posen. Apabila kawasan perumahan orang Yahudi dirampas, Speer menghalau keluar 75,000 penduduk dan menghantar mereka ke kem-kem tahanan. Di Ukraine, 30,000 buruh paksa dipaksa bekerja membina lebuh raya yang dipanggil Jalan SS. Di Auschwitz, Speer memantau perluasan kem tahanan Auschwitz pada tahun 1942 termasuk 300 pondok, tempat pembakar dan rumah mayat.

SUMBER


Baju Halimunan Telah Diciptakan?

Pada tahun 2019, Hyperstealth Biotechnology telah patenkan bahan yang berkeupayaan untuk berhalimunan (invisible).

Baju ini dibuat untuk tujuan ketenteraan seperti menyembunyikan ejen, kereta kebal dan pesawat.

Bagaimana bahan ini boleh bersifat halimunan?

Sebelum saya menjelaskan lebih lanjut tentang sifat apa yang membuatkan bahan ini mempunyai keupayaan meng’halimunan’kan objek, eloklah saya kongsi dulu tentang asas penglihatan manusia.

Bagaimana manusia dapat melihat objek di sekeliling mereka?

Manusia dapat melihat kerana ada cahaya yang dipantulkan daripada objek. Kemudian, cahaya tersebut masuk ke dalam mata. Kita tidak dapat melihat dalam gelap kerana tiada pantulan cahaya daripada objek.

Jadi, macam mana nak buatkan objek menjadi halimunan?

Kalau kita hilangkan cahaya, kita terus tak nampak. Maka, cara yang paling berkesan adalah sama ada buatkan objek tersebut tidak memantulkan cahaya ataupun buatkan cahaya itu melengkung (bend) di sekitar objek.

Bagaimana?

Mereka mencipta bahan yang mampu membengkokkan pergerakan cahaya.

Kalau kita implan bahan halimunan pada epal, laluan cahaya yang lalu pada epal akan membengkok. Maka, epal itu sebenarnya dah jadi halimunan. Apa yang kita nampak ialah objek di belakang epal.

Epal jadi halimunan kerana tiada cahaya yang dipantul dari epal untuk manusia melihat epal tersebut kerana cahaya telah dibengkokkan oleh epal.

Okey bagaimana bahan ini dapat memberikan keupayaan halimunan kepada epal?

Sebelum ini, ahli fizik kata mustahil untuk menghasilkan bahan yang boleh memberikan keupayaan berhalimunan kepada objek.

Kerana menurut mereka, hal itu telah melanggur hukum optik. Antara hukum tersebut adalah Indeks Pembiasan (Refractive Index).

Apa itu Indeks Pembiasan?

Indeks Pembiasan adalah indeks kelajuan pergerakan cahaya melalui objek. Fenomena ini dipanggil pembiasan cahaya.

Kita biasa lihat perkara ini di sekeliling kita. Antara contoh terbaik adalah penyedut minuman dalam cawan. Penyedut minuman kelihatan membengkok.

Kenapa?

Sebab cahaya akan bergerak lebih perlahan apabila melalui medium tertentu dan ia disukat dengan Indeks Pembiasan. Apabila cahaya bergerak perlahan, imej yang mata kita dapat akan jadi ‘distorted’ seperti gambar yang ditunjukkan.

Indeks Pembiasan bagi air ialah 1.33. Semakin tinggi Indeks Pembiasan, semakin teruk ‘distortion image’ yang kita dapat. Contohnya, berlian mempunyai Indeks Pembiasan 2.4. Kalau kita melihat suatu pemandangan daripada berlian, imejnya sangat teruk.

Indek Pembiasan bagi udara ialah 1.0003 dan vakum pula 1.000. Sebab itulah setiap objek yang kita lihat di sekeliling kita elok saja sebab di udara atau vakum, cahaya bergerak pada tahap maksimum. Tidak perlahan.

Ahli fizik kata, nilai Indeks Pembiasan paling minimum ialah 1.000. Tidak boleh kurang daripada 1.000.

Tetapi hebatnya bahan halimunan ialah ia mempunyai Indeks Pembiasan bernilai negatif! Cahaya terus bengkok, bukan menjadi perlahan. Ia mempunyai kemampuan untuk “lightbending” (vibe Avatar).


Siapa Puteri Gunung Banang Yang Jadi Lagenda Dalam Lagu Iman Troye?

Korang semua mesti pernah tak dengar lagu Nang nyanyian Iman Troye. Sekali dengar macam lagu biasa je. Tapi ramai tak tahu lagu tu dicipta berdasarkan legenda Puteri Gunung Banang.

Betul ke dan siapa Puteri Gunung Banang ni?

Katanya Puteri Gunung Banang berasal dari Jawa dan berpindah ke Johor untuk menetap di Gunung Banang, Batu Pahat. Bukan dia sorang je sebab ada lagi 7 beradik yang turut serta. Antaranya adalah Puteri Gunung Ledang, Puteri Gunung Panti dan Puteri Gunung Beremban.

Macam mana nak jumpa Puteri Gunung Banang?

Satu benda korang kena tahu, Puteri Gunung Banang ni sama spesies macam Puteri Gunung Ledang iaitu makhluk kayangan. Hanya orang tertentu sahaja boleh berjumpa dengan deme.

Tapi ada sorang lelaki pernah berjumpa dengan Puteri Gunung Banang ketika tersesat di dalam hutan. Biarpun miskin dan hodoh, lelaki itu sangat jujur dihadapan Puteri Gunung Banang. Kejujuran ini buat Puteri Gunung Banang terharu lantas terus ubah nasib malang lelaki itu kepada tampan dan kaya.

Dah namapun lelaki kan, baru hensem dan kaya sikit terus lupa diri. Akibatnya lelaki tersebut telah disumpah menjadi monyet kerana melanggar janji dan sombong.

Selain itu ada juga penduduk sekitar Gunung Banang yang pernah terserempak dengan sosok wanita misteri. Malah yang ada kata pernah sampai ke perkampungan Puteri Gunung Banang. Apa-apapun, sampai ke hari tiada siapa mampu buktikannya kewujudannya.

Kepada korang semua, jadilah lelaki yang sentiasa merendah diri walaupun kaya dan tampan. Tak ada lah nanti kena sumpah jadi monyet.

—
Nak tahu lebih banyak tentang kisah-kisah legenda, baca je KISAH KLASIK TAMADUN MELAYU. Cepat beli dekat https://bit.ly/KKTMShopee


Pewangi Mulut Tamadun Melayu

Apabila membaca artikel menarik yang ditulis oleh Tuan Moustapha Abbas dan disiarkan oleh laman The Patriots yang bertajuk “Kotornya Barat Pada Abad ke-18 dan ke-19“, saya terdetik untuk berkongsikan sesuatu.

Saya ada mengumpulkan beberapa maklumat dan fakta tentang budaya kebersihan (hygiene) dan pedandanan (adornment) di alam Melayu sejak dari zaman Srivijaya. Antara maklumat yang pernah saya kongsikan ialah tentang sistem kumbahan di Kota Melaka dalam era Kesultanan Melaka.

Kali ini saya ingin kongsikan pula tentang pembersih dan pewangi mulut di Alam Melayu zaman dahulu kala. Jauh sebelum Listerine dicipta, masyarakat di Alam Melayu telah pun memiliki pembersih dan pewangi mulut.

Hal ini pernah dicatatkan oleh Ibnu Battutah. Ketika Ibnu Battutah singgah di sebuah tempat di Alam Melayu yang bernama Kailukari (ramai ahli sejarah berpendapat ia adalah Kuala Krai), beliau mencatatkan seperti berikut :-

“Nakhoda memberitahuku bahawa ia dipenuhi oleh sejenis minuman yang dibuat dari gula dan dicampur dengan herba. Orang ramai meminumnya selepas makan dan ia berbau harum serta manis rasanya. Di samping itu, minuman tersebut juga menyegarkan tubuh, mengharumkan nafas, menghadamkan makanan dan membantu hubungan kelamin.”

Hasil dari pengalaman saya di lapangan, antaranya menemui pembuat-pembuat ramuan herba di Jawa, pembuat minuman herba Kesultanan Bima dan sebagainya, memang ada minuman yang dibuat untuk mengharumkan mulut. Selalunya minuman-minuman ini akan mengandungi kandungan-kandungan seperti berikut :-

1) Air sirih2) Air limau3) Kulit kayu manis4) Cengkih5) Halia

Pembersih dan pewangi mulut tradisional ini saya lihat boleh dikomersialkan.

Hasanuddin Yusof Maktab Penyelidikan Tamadun Alam Melayu dan Islam


Tentera Jepun Yang Tak Pernah Menyerah Kalah Walau Negaranya Sudah Tewas Selepas 30 Tahun

Pernahkah anda terfikir mengapakah sesetengah negara yang telah aman dari suatu pergolakan sama ada dari ancaman pemberontak seperti komunis dan lain-lain masih kekal mengamalkan polisi untuk mencengkam sebarang bentuk anasir yang sama dari kembali? Pada fikiran anda mungkin perkara itu sudah tidak munasabah. Zaman telah berubah. Tidak mungkin seseorang itu mampu kekal dengan sebuah ideologi radikal berpuluh tahun lamanya. Jika anda berfikiran sedemikian maka artikel ini untuk anda.

Sebahagian dari anda yang mengikuti berita sewaktu era pemerintahan Marcos di Filipina mungkin mengenali nama Hiroo Onada. Namun sebahagian dari anda yang terdiri dari generasi yang lebih muda mungkin tidak kenal siapakah beliau. Beliau merupakan seorang anggota tentera Jepun yang telah meneruskan perang dunia ke dua selama hampir 30 tahun yakni sehingga tahun 1974 biarpun perang dunia ke dua telah lama tamat ketika itu. Semuanya disebabkan oleh terputusnya komunikasi selain disiplin dan latihan yang telah diterima beliau sewaktu menjalani latihan perisikan ketenteraan Jepun untuk tidak mempercayai langsung sebarang propaganda dari pihak musuh. Ini adalah cerita beliau.

ZAMAN MUDA

Hiroo Onada dilahirkan ke dunia pada 19 Mac 1922 di Kampung Kamekawa, daerah Kaiso yang terletak di dalam wilayah Wakayama, Jepun. Dari segi keturunannya Onada dikatakan memang berasal dari keturunan berdarah samurai oleh sesetengah pihak. Malah bapa Onada sendiri merupakan seorang tentera Jepun yang telah terkorban sewaktu pertempuran di China. Darah ketenteraan sememangnya mengalir pekat di dalam tubuh dan jiwa Onada. Nenek Onada juga dikata telah memberi sebilah pisau kepada beliau untuk beliau membunuh diri melalui seppuku andai beliau ditangkap oleh pihak musuh. Pada usia 17 tahun beliau bekerja di sebuah syarikat perdagangan China ketika itu demi mencari rezeki. Namun tempoh beliau melakukan pekerjaan awam hanyalah seketika kerana tidak lama selepas itu beliau telah mengikuti jejak langkah bapa beliau dengan memasuki dunia ketenteraan pada usia 18 tahun.

ZAMAN LATIHAN KETENTERAAN.

Onada ketika itu telah ditempatkan di sebuah pusat latihan perisikan di Nakano, Tokyo. Pusat latihan itu merupakan pusat latihan khas bagi melatih segelintir ahli tentera Jepun yang berbakat dalam bidang perisikan. Ianya ditubuhkan pada tahun 1938 demi memberi latihan perisikan yang mempunyai kurikulum yang lebih baik pada perisikan Jepun. Ini disebabkan sewaktu perang Rusia-Jepun pihak Jepun menyaksikan kegagalan yang teruk dari unit perisikan Jepun untuk menyelinap masuk ke dalam sistem ketenteraan Soviet. Tidak mahu perkara yang sama berulang pihak atasan Jepun telah menubuhkan pusat latihan ini bagi menambahbaik perisikan Jepun.

Selepas menamatkan latihan di Nakano, Onada telah dihantar ke Pulau Lubang di Filipina. Beliau telah diletakan dalam briged Sugi (bahagian ke lapan dari Hirosaki). Arahan yang diterima oleh beliau ketika itu adalah mudah. Beliau perlu menghalang sedaya yang boleh sebarang bentuk serangan pihak musuh di pulau tersebut. Ini termasuklah memusnahkan landasan kapal terbang dan juga pelabuhan kapal yang berada di pulau tersebut. Beliau juga diingatkan bahawa walau apa pun berlaku beliau tidak boleh menyerah kalau ataupun melakukan seppuku. Komander beliau ketika itu juga berkata walau apapun yang berlaku, mereka akan kembali untuk mengambil Onada.

Sebaik sahaja mendarat, Onada telah menyertai kumpulan askar Jepun yang telah dihantar lebih awal ke pulau tersebut. Dikatakan telah berlaku konflik antara Onada dan pegawai lain yang berpangkat lebih tinggi sewaktu ini. Pegawai tersebut dikatakan telah menghalang Onada dari melaksanakan arahan awal yang telah diterima beliau untuk melakukan kerja-kerja sabotaj. Ini telah menyebabkan askar-askar Amerika Syarikat dan juga Filipina ketika itu dapat mendarat dengan mudah disebabkan landasan kapal terbang dan juga pelabuhan masih dapat berfungsi dengan elok. Perkara ini merupakan satu kekecewaan yang amat besar pada Onada. Pada 28 Februari 1945 gabungan tentera Amerika Syarikat dan juga Filipina telah berjaya menawan semula Pulau Lubang. Kesemua askar Jepun ketika itu telah mati ataupun menyerah diri kecuali Onada dan juga tiga orang askar Jepun yang lain. Onada ketika itu dinaikkan pangkat sebagai leftenan, telah mengambil alih tugas membimbing tiga orang lagi askar Jepun yang masih hidup. Arahan Onada ketika itu hanya satu, iaitu lari dan selamatkan diri untuk merancang tindakan selanjutnya. Maka bermulalah penglibatan Onada dalam perang Pasifik.

29 TAHUN HIDUP DALAM PELARIAN DAN PERANG GERILA.

Onada meneruskan hidup beliau ketika itu sebagai saki baki askar Jepun yang masih tinggal. Dalam bahasa ketenteraan, saki baki askar yang masih tinggal ini digelar holdout dan dalam Bahasa Jepun, ianya digelar Zanryu nipponhei yang membawa maksud askar Jepun yang masih tinggal. Beliau ketika itu telah bertindak kepada ketua kepada unit kecil seramai empat orang termasuk dengan dirinya sendiri. Saiz unit tersebut yang kecil mempermudahkan mereka untuk menjalankan serangan-serangan bersifat gerila. Tiga orang askar lain yang bersama Onada ialah Yuichi Akatsu, Shoichi Shimada dan Kinshichi Kozuka. Mereka bersama Onada pernah terlibat dalam beberapa siri serangan dan juga berbalas tembakan dengan anggota polis Filipina.

Tidak lama selepas itu, Perang Dunia Kedua telah pun tamat dengan pengeboman Nagasaki dan Hiroshima dengan menggunakan bom Atom oleh pihak Amerika Syarikat. Namun disebabkan faktor terputus komunikasi, unit Onada tidak mengetahui perkara ini dan masih menyangka perang masih lagi berterusan.

Mereka walau bagaimanapun ada menjumpai helaian risalah yang menyatakan perang sudah tamat. Risalah itu juga menyeru kepada semua askar Jepun untuk menyerah diri dan mereka tidak akan diapa-apakan jika mereka berbuat sedemikian. Ini mencetuskan perdebatan diantara anggota unit Onada. Namun mereka akhirnya mengambil keputusan untuk tidak mempercayai apa yang dikatakan oleh risalah tersebut dan mengangap ianya hanya propaganda pihak musuh. Risalah seumpama itu dijatuhkan dengan kerap sepanjang tahun 1945 untuk meyakinkan seramai mungkin saki baki tentera Jepun bagi menyerah diri.

Terdapat juga beberapa risalah yang digugurkan yang mengandungi arahan dari seorang jeneral Jepun yang bernama Tomoyuki Yamashita yang memberi arahan pada saki baki tentera Jepun untuk menyerah diri. Anda mungkin mengenali nama jeneral ini dalam buku teks Sejarah Malaysia. Beliau merupakan individu yang digelar “Harimau Malaya” di atas kejayaan beliau membantu pihak Jepun menjajah Malaya satu ketika dulu. Unit Onada masih lagi kekal tidak mempercayai risalah tersebut. Dalam fikiran mereka tidak mungkin Jepun boleh tewas semudah itu. Pemikiran mereka mungkin ada logiknya jika ianya dalam situasi yang biasa. Namun mereka tidak mengambil kira kewujudan bom atom mengubah arus peperangan moden sewaktu membuat keputusan itu. Ketika ini tempoh penyembunyian unit Onada telah mencecah hampir setahun.

Pada tahun 1949 Yuichi Akatsu salah seorang anggota unit Onada yang ketika itu sudah tidak dapat menahan diri hidup susah dalam pelarian telah mengambil keputusan untuk berpecah dari unit Onada menyerah diri kepada pihak berkuasa Filipina. Beliau sempat hidup bersendirian selama enam bulan sebelum menyerah diri pada tahun 1950. Perkara ini dipandang serius oleh unit Onada dan mereka mula merisaukan keselamatan diri mereka. Segala tindak tanduk mereka selepas itu dirancang dengan penuh berhati-hati.

Tahun 1952 menyaksikan perubahan dalam teknik memujuk saki baki askar jepun menyerah diri. Surat dan gambar dari keluarga-keluarga askar-askar Jepun mula dijatuhkan dari udara berbanding risalah demi memujuk mereka menyerah diri. Namun ianya tidak memberi kesan pada unit Onada yang kini hanya terdiri dari tiga orang kerana mereka masih mempercayai ianya hanyalah satu tipu helah dari pihak musuh. Setahun selepas itu pada tahun 1953, salah seorang anggota unit Onada iaitu Shimada telah mengalami kecederaan akibat ditembak di bahagian kaki oleh seorang nelayan Filipina. Namun Onada berjaya merawat kecederaan Shimada sehingga pulih. Namun hayat Shimada tidak tahan lama kerana pada tahun 1954 yakni hanya setahun selepas ditembak di bahagian kaki beliau telah ditembak mati oleh satu unit khas yang ditubuhkan untuk mencari mereka. Kini tinggallah hanya dua orang anggota unit Onada iaitu Onada sendiri dan Kozuka. Kozuka walau bagaimanapun mati ditembak oleh 1972 oleh anggota polis Filipina sewaktu mereka sedang memusnahkan sawah padi dengan menggunakan teknik gerila mereka. Selepas berpuluh tahun hanya hidup berdua dengan Kozuka, Onada kini hanya tinggal seorang diri. Namun ini masih tidak menumpulkan semangat beliau untuk terus berperang. Beliau seolah sudah berjaya membasuh otaknya sendiri dengan kepercayaan perang belum tamat dan terus hidup hari demi hari seolah dia masih lagi dalam peperangan biarpun kini hanya beliau satu-satu anggota yang tinggal dalam unit beliau yang pernah mempunyai empat orang anggota termasuk beliau.

Pada tahun 1974 seorang anak muda Jepun bernama Norio Suzuki telah mengambil keputusan untuk mengembara mengelilingi dunia. Jepun ketika itu sedang mengalami kemajuan selepas perang disebabkan insentif yang disediakan oleh Amerika Syarikat bagi memulihkan ekonomi Jepun. Bagi anda yang tidak begitu arif dengan sejarah perang dunia ke dua perlu anda tahu punca utama Jepun melibatkan diri dalam perang dunia ke dua ialah bagi memulihkan ekonomi Jepun yang sedang jatuh selain beberapa sebab lain. Ini kerana ekonomi dan perindustrian Jepun mencanak naik sewaktu perang dunia pertama, dan ramai pemimpin dan rakyat Jepun menyangka perkara itu akan berulang jika mereka terlibat dalam perang dunia ke dua. Sentimen dan kepercayaan perang membantu ekonomi Jepun ini ada diterangkan dalam novel Memoir of A Geisha. Maka atas sebab itu Amerika Syarikat cuba membantu Jepun memulihkan ekonomi mereka untuk mengelakkan Jepun terlibat dalam peperangan sekali lagi. Selain itu Amerika Syarikat juga didorong oleh rasa bersalah kerana menjatuhkan bom atom di Nagasaki dan Hiroshima. Dunia ketika itu masih lagi tidak begitu menyedari kesan buruk dari senjata berasaskan nuklear. Apa yang berlaku pada Nagasaki dan Hiroshima telah membuka mata mereka.

Berbalik kepada cerita Norio Suzuki, beliau ketika itu memasang tekad untuk mencari “Seekor panda, Onada dan juga orang salji hidup (Abominable Snowman). Anda mungkin pelik dengan senarai ini namun perlu anda fahami program pemulihan panda masih di peringkat awal ketika ini dan spesies panda ketika itu sedang diancam kepupusan. Mana Onada dan orang salji hidup pula dianggap dua perkara yang seolah mustahil untuk dicari ketika itu. Onada ketika itu telah diumumkan mati oleh kerajaan Jepun. Mereka sebelum ini menyangka Onada masih hidup dan bersembunyi di dalam hutan, namun selepas mayat Kozuka iaitu salah seorang anggota unit Onada dihantar pulang ke Jepun mereka mula bertukar fikiran dan menyangka Onada telah pun mati.

Pada tahun 1974 Norio Suzuki telah bertemu dengan Onada biarpun sebelum ini ramai pihak gagal mencari beliau. Suzuki pada awalnya tidak tahu bagaimana untuk mencari Onada. Oleh itu beliau mengambil keputusan untuk mengguna di kawasan hutan sehingga Onada muncul. Akhirnya beliau mendengar seseorang melaungkan “Oi!” kearah beliau. Suzuki telah berjaya menemui Onada! Onada ketika itu dikatakan masih lagi lengkap berpakaian uniform ketenteraan Jepun. Onada ketika dijumpai ketika itu sudah sedia untuk menembak mati Suzuki namun Suzuki dengan pantas berkata “Tuan Onada, Maharaja dan rakyat Jepun risaukan kamu”. Onada boleh dikatakan seorang rakyat Jepun yang amat setia dan sayang pada Maharaja Jepun dan mendengar nama Maharaja Jepun itu membuatkan beliau membatalkan hasrat beliau untuk menembak Suzuki. Apabila ditanya mengenai pertemuan Suzuki dengan beliau beberapa tahun selepas itu Onada telah berkata:

“Budak hippie Suzuki itu datang ke pulau Ludang semata-mata ingin mendengar luahan perasaan seorang askar.. Beliau bertanya pada saya kenapa saya tidak ingin keluar dari hutan..”

Jiwa ketenteraan Onada masih lagi kekal kuat selepas sedia lama. Beliau berkata pada Suzuki selagi tidak ada arahan dari komander beliau beliau tidak mungkin pulang kerana beliau masih lagi menjalankan tugas. Ini telah menyebabkan Suzuki berjanji untuk kembali ke Jepun untuk mencari bekas Komander Onada demi memujuk Onada pulang.

Sebaik saja pulang ke Jepun, Suzuki telah menunjukkan gambar beliau bersama Onada sebagai bukti Onada masih hidup kepada kerajaan Jepun. Kerajaan Jepun mengambil tindakan pantas ketika itu dan cuba mengesan bekas komander Onada. Bekas komander Onada yang bernama Yoshimi Taniguchi ketika itu telah pun bersara dan kini bekerja sebagai seorang penjual buku. Tidak lama selepas itu pada Mac 1974 Suzuki telah kembali bertemu Onada. Namun kali ini beliau membawa bersama bekas komander Onada. Selepas berpuluh tahun lamanya Onada akhirnya menerima arahan rasmi untuk pulang. Komander Onada akhirnya menepati janji beliau pada Onada yang dilafazkan pada 1944 iaitu; “walau apa pun yang berlaku kami akan kembali untuk kamu”.

Onada akhirnya dilepaskan dari tugas beliau sebagai seorang tentera. Sewaktu menyerah diri kepada pihak Filipina beliau telah menyerahkan satu senapang jenis Arisaka Type 99 yang masih lagi berfungsi dengan elok, hampir 500 peluru hidup, beberapa bom tangan, pedang samurai dan juga belati yang diberi oleh nenek Onada bagi melakukan seppuku jika ditawan musuh. Presiden Filipina ketika itu iaitu Ferdinand Marcos telah mengambil keputusan untuk memberi keampunan kepada Onada. Tindakan ini menyebabkan beliau dikecam rakyat Filipina kerana Onada ada membunuh beberapa orang anggota polis Filipina sewaktu penyembunyian beliau. Onada akhirnya diterbangkan pulang. Onada ketika diminta mengulas mengenai kekalahan Jepun pada Perang Dunia Kedua tanpa segan silu mengatakan “Perkara ini amat memalukan! Mengapakah mereka secuai ini dalam berperang?!”.

HIDUP SELEPAS PENYEMBUNYIAN.

Onada mencatat populariti yang amat tinggi setelah pula ke Jepun. Terdapat juga beberapa pihak begitu kagum dengan semangat patriotik dan sayangkan maharaja beliau sehingga ada yang mendesak beliau menjadi seorang ahli politik dan bertanding dalam pilihanraya Jepun. Dengan menggunakan khidmat seorang penulis bayang beliau telah menerbitkan biografi beliau sendiri bertajuk “Tidak Menyerah Kalah: Perang 30 Tahun Saya”. Buku tersebut menceritakan secara lengkap apa yang telah berlaku sepanjang tempoh penyembunyian dan perang gerila beliau. Walau bagaimanapun, sebuah dokumentari Filipina telah mendedahkan Onada sebenarnya sudah membunuh jauh lebih ramai orang daripada jumlah yang dinyatakan di dalam buku beliau.

Media Jepun biarpun menyambut kepulangan beliau tetap melaporkan kesemua salah laku beliau sepanjang tempoh 30 tahun tersebut. Biarpun tempoh perkhidmatan beliau sebagai tentera “melebihi had” kerajaan Jepun tetap menawarkan sejumlah besar wang kepada beliau atas tanda terima kasih di atas kesediaan beliau untuk berkhidmat. Beliau walau bagaimanapun menolak wang tersebut. Selepas menerima desakan untuk beliau menerima wang tersebut Onada mengambil keputusan untuk menderma kesemua wang tersebut ke tokong Yasukuni. Tokong Yasukuni merupakan tokong yang dibina khas pada tahun 1869 oleh Maharaja Jepun bagi menghormati kesemua askar Jepun yang terkorban dalam peperangan.

Onada biarpun telah pulang ke tanah air dikatakan tidak begitu gembira melihat begitu banyak adat Jepun ditinggalkan demi kemodenan. Pada Onada ia ibarat rakyat Jepun terutamanya generasi muda telah hilang maruah sebagai bangsa Jepun. Fokus media yang terlampau pada beliau juga menimbulkan rasa tidak senang hati pada dirinya. Oleh itu Onada mengambil keputusan untuk mengikut jejak langkah abangnya dan berhijrah ke Brazil 1975. Disana beliau telah menjadi ketua kepada komuniti kecil rakyat Jepun yang tinggal di Brazil. Pada tahun 1976 Onada akhirnya juga telah berumah tangga.

Namun begitu hati Onada tetap pada Jepun. Pada tahun 1984 beliau telah membaca berita mengenai bagaimana seorang anak muda Jepun membunuh ke dua ibubapanya disebabkan tekanan perasaan. Onada mula merasakan dia perlu melakukan sesuatu demi membaik pulih anak muda Jepun. Beliau kemudiannya telah kembali ke Jepun dan membuka sebuah sekolah hutan bernama Onoda Shizen Juku (Sekolah Alam Onada) bagi mengukuhkan mental dan juga fizikal anak muda Jepun.

Mungkin disebabkan beliau masih menyimpan rasa bersalah pada rakyat Filipina beliau telah kembali ke Pulau Lubang pada tahun 1996 dan menderma sejumlah besar wang pada sebuah sekolah di situ. Isteri beliau pula aktif berpolitik dan menganggotai sebuah pertubuhan bernama Pertubuhan Wanita Konservatif Jepun. Pertubuhan ini lebih kepada gerakan politik yang berusaha mengembalikan kuasa maharaja Jepun. Onada juga menganggotai gerakan Nihon Kagi yang membuat impian yang sama.

KEMATIAN

Onada meninggal dunia pada tahun 2014 disebabkan komplikasi kesihatan berkaitan jantung. Setiausaha ketua kabinet Jepun  Yoshihide Suga ketika itu telah berkata “Saya hanya yakin perang telah benar-benar tamat setelah Onada pulang”.

RUMUSAN

Saya sejujurnya sedikit kelat untuk mengulas lanjut mengenai kisah Onada ini. Sebagai seorang rakyat sebuah negara yang pernah dijajah oleh Jepun biarpun dalam tempoh yang agak singkat saya tidak begitu gemar mengulas mengenai ketenteraan Jepun disebabkan kekejaman tentera mereka kepada rakyat negara Malaysia satu ketika dahulu. Biarpun saya gemar mengulas mengenai budaya dan falsafah Jepun dari segi dasar pandang ke timur, sejarah ketenteraan Jepun merupakan sesuatu yang saya secara peribadinya cuba menjauhkan diri dari membuat ulasan.

Namun pada saya kita sebagai rakyat Malaysia boleh mempelajari banyak perkara dari Onada. Sejauh manakah kesetiaan kita pada Yang dipertuan Agong dan negara? Mampukah kita melakukan perkara yang sama seperti Onada yang sanggup hidup dalam persembunyian dalam tempoh hampir 30 tahun demi negara?

Namun Onada juga menunjukkan sisi gelap betapa seseorang manusia mampu berpegang pada ideologi yang sama biarpun hampir puluhan tahun berlalu.. Kekuatan mental (Atau mungkin kelemahan?) seseorang manusia untuk meyakinkan diri sendiri yang mereka di pihak yang benar walau apapun yang berlaku benar-benar mengagumkan terutamanya dalam kes Onada ini jika dilihat dari sudut psikologi. Bukan itu sahaja. Rata-rata veteran yang telah berkhidmat selama itu dan pernah turun ke medan perang kebiasaannya mempunyai kemungkinan yang amat tinggi untuk menghidapi Post-Traumatic Stress Disorder (PTSD).

PTSD biasa berlaku pada individu yang melihat sesuatu yang mengejutkan atau terlampau menakutkan. Onada walau bagaimanapun tidak menunjukkan simptom PTSD yang nyata. Pada pendapat saya biarpun saya bukanlah seorang pakar psikologi, keteguhan Onada yang berpegang teguh pada segala ajaran beliau sewaktu di sekolah perisikan selain daripada keupayaan beliau yang amat tinggi untuk meyakinkan dirinya sendiri yang bahawa peperangan belum tamat dan apa yang beliau lakukan ini ialah untuk maharaja dan negara Jepun menghalang PTSD meninggalkan kesan yang mendalam pada beliau. Beliau masih mampu meneruskan hidup secara normal malah beliau juga sempat berkahwin. Kemampuan mental yang mampu dicapai oleh Onada ini adalah amat-amat benar mengagumkan jika dari sudut psikologinya.

Rujukan.

Deacon, Richard (1986). A History of the Japanese Secret Service.


Datuk Lee Chong Wei – Legenda Badminton Negara

Semalam
merupakan satu tarikh yang menyedihkan buat peminat sukan badminton negara.
Manakan tidak, itulah hari di mana legenda badminton negara, Datuk Lee Chong
Wei mengumumkan persaraannya dari dunia badminton selepas tidak dapat kembali
ke gelanggang atas nasihat pakar perubatan. Pengumuman ini juga merupakan
pengakhiran karier badminton beliau selama 19 tahun yang penuh dengan pelbagai
kenangan suka dan duka.

Anak jati
Bagan Serai, Perak ini dilahirkan pada 21 Oktober 1982 dan sejak dari kecil,
menunjukkan minat terhadap sukan bola keranjang. Tetapi ibunya Khor Kim Choi
melarang pembabitan Chong Wei dalam sukan itu untuk mengelak cuaca panas bila
bermain di gelanggang luar bola keranjang. Beliau mula diperkenalkan dengan
sukan badminton pada usia 11 tahun oleh bapanya Lee Ah Chai dengan membawanya
ke sebuah dewan badminton. Bakat semulajadinya sebagai pemain mula dikesan oleh
jurulatih Teh Peng Huat dan beliau juga bertanggungjawab menyakinkan Ah Chai
bahawa bakat anaknya itu boleh digilap sebagai pemain hebat di bawah
bimbingannya. Selepas mendapat izin bapanya itu, Chong Wei mula berlatih dengan
Peng Huat selepas waktu persekolahan. Jurulatih pertamanya ini juga turut
bertanggungjawab menggilap bakat pemain-pemain lain seperti pemain perseorangan
wanita Goh Jin Wei dan bekas pemain regu wanita/bercampuran negara, Chin Eei
Hui.

Bakat Chong
Wei sebagai pemain badminton mula dikesan oleh legenda badminton negara Datuk
Misbun Sidek semasa berumur 17 tahun dan hasilnya, beliau diserap ke pasukan
kebangsaan. Dan itulah juga permulaan karier badminton beliau yang menyaksikan
dominasinya sebagai pemain nombor satu dunia, satu pencapaian yang masih gagal
diatasi oleh pesaing-pesaingnya yang lain seperti Lin Dan dan Chen Long
walaupun dari segi pencapaian, kedua-duanya merupakan pemenang Kejohanan Dunia.
Bakatnya itu digabungkan dengan etika kerja yang kuat dan kesungguhan yang
diterapkan Misbun sekaligus mewujudkan kombinasi resepi kemenangan yang hebat.

Bagi yang
menonton perlawanan membabitkan Chong Wei, sudah pasti ramai masak dengan
pergerakan pantas beliau di gelanggang dan kesungguhannya meliputi setiap inci
gelanggang. Dengan etika permainan sebegini, ia sudah membuatkan ramai
pesaingnya pening kepala dan hanya beberapa pemain saja yang dapat mengatasi
Chong Wei seperti Lin Dan dan Chen Long. Dalam konteks Lin Dan, beliau
menggunakan taktik perang psikologi untuk menjejaskan prestasi beliau di
gelanggang. Maka tidak hairanlah dalam 40 perlawanan, 28 daripadanya berjaya
dimenangi Lin Dan. Sepanjang 19 tahun karier sebagai pemain badminton, beliau
memenangi 69 gelaran kejohanan termasuk 46 kejuaraan Superseries BWF (kini
dikenali sebagai Jelajah Dunia BWF). Chong Wei juga merupakan pemain nombor
satu dunia selama 349 minggu termasuk 199 minggu berturut-turut dari 2008
hingga 2012.

Tetapi satu perkara yang mencetuskan kekesalan dalam diri beliau terutama dalam ucapan pengumuman persaraannya ialah kegagalan meraih pingat emas Sukan Olimpik. Bukanlah satu rahsia semasa Chong Wei berada di kemuncak prestasi dan sebagai pemain nombor satu dunia, harapan negara untuk meraih pingat emas pertama Olimpik disandarkan di bahu beliau. Pada temasya Olimpik 2008, 2012 dan 2016, beliau hanya dapat meraih pingat perak tiga kali berturut-turut. Semasa Olimpik 2008 di Beijing, China dan Olimpik 2012 di London, Britain, Chong Wei tewas di tangan musuh ketatnya Lin Dan. Tetapi pada Olimpik 2016 di Rio de Janeiro, ramai menyangka peluang meraih emas cerah selepas beliau berjaya mengatasi pesaingnya itu di peringkat separuh akhir. Namun, harapan itu hancur berkecai apabila Chong Wei tewas di tangan Chen Long di peringkat akhir.

Selain
dipenuhi dengan pencapaian cemerlangnya di arena tempatan dan antarabangsa,
karier badminton Chong Wei turut dibayangi dengan kontroversi sama ada
membabitkan jurulatih, Persatuan Badminton Malaysia (BAM) atau isu doping. Isu
pertelagahan dengan jurulatih bukan sesuatu yang baru bagi peminat badminton
negara sama ada membabitkan jurulatih China, Li Mao atau jurulatih Denmark,
Morten Frost Hansen. Dalam kes Hansen, pertelagahan ini tercetus sebelum
Olimpik 2016 lagi apabila pemain senior seperti Chong Wei tidak lagi dibenarkan
menggunakan pemain-pemain junior sebagai rakan pelatih mereka dan membahagikan
mereka kepada dua kumpulan pemain.

Tetapi
kemuncak kepada semua ini apabila beliau mengalami kecederaan medial ligamen
kolateral (MCL) selepas tergelincir dan terjatuh di atas gelanggang di Akademi
Badminton Malaysia (ABM), Bukit Kiara pada tahun 2017. Kecederaan ini berlaku
berikutan kewujudan tikar basah di gelanggang, sesuatu yang sudah diadukan
kepada Hansen dan Pengurus Besar BAM, Laurence Chew beberapa lama sebelumnya.
Keadaan ini mengakibatkan kedua-duanya tidak bertegur sapa dan Chong Wei pernah
mengancam untuk meninggalkan BAM. Akibat daripada konflik ini menyaksikan
Hansen meletakkan jawatan sebagai ketua jurulatih dan jawatan itu kembali
disandang mentor lama Chong Wei, Misbun.

Selain Hansen,
Chong Wei juga pernah mempunyai krisis dengan bekas ketua jurulatih negara, Yap
Kim Hock sekitar tahun 2007 terutama selepas kekalahan mengejutnya di tangan
Sony Dwi Kuncoro pada pusingan ketiga Kejohanan Dunia tahun sama. Antara punca
konflik ialah Kim Hock meletakkan terlalu banyak tekanan di bahu beliau dan isu
berat sebelah dalam soal layanan terhadap pemain. Bagaimanapun, krisis ini berjaya
dielak hasil campur tangan Presiden BAM, Datuk Nadzmi Salleh menerusi dua
pertemuan antara beliau dengan kedua-dua pihak.

Karier Chong
Wei turut dihantui dengan isu doping. Isu ini mula timbul selepas beliau diuji
positif untuk dadah deksametason, sejenis ubat yang digunakan untuk merawat
keradangan semasa Kejohanan Dunia 2014. Jika didapati bersalah, beliau boleh
digantung selama dua tahun sekaligus berpotensi menamatkan karier beliau
sebelum berkesempatan mencuba merebut pingat emas Olimpik 2016 di Rio de
Janeiro. Tetapi hasil siasatan BWF mendapati beliau bersikap cuai tetapi tiada
niat untuk menipu selepas mengambil kira keterangan semua pihak. Hasilnya,
Chong Wei hanya digantung selama lapan bulan dan kembali aktif pada 1 Mei 2015,
sekaligus membolehkannya menambah mata ranking BWF bagi membolehkannya layak ke
temasya Olimpik 2016.

Pada tahun
2018, tahun ini juga merupakan permulaan kepada pengakhiran kariernya sebagai
pemain badminton negara. Selepas berjaya memenangi Malaysia Masters buat kali
ke-12 pada Julai tahun lepas, BAM mengesahkan beliau tidak dapat menyertai
Kejohanan Dunia 2018 dan Sukan Asia 2018 atas alasan masalah kesihatan
pernafasan sebelum disahkan sebagai kanser hidung. Selepas didiagnosis kanser
hidung, Chong Wei mula mendapatkan rawatan di Taiwan selama beberapa bulan
sebelum disahkan pulih pada November 2018. Tatkala itu, beliau mensasarkan
untuk kembali bersaing pada tahun 2019 termasuk melayakkan diri ke Sukan
Olimpik 2020 di Tokyo, Jepun bagi memenuhi impian memenangi pingat emas pertama
Olimpik untuk Malaysia dan meneruskan perseteruan dengan Lin Dan.

Manusia
hanya merancang tetapi Tuhan lebih mengetahui segala-galanya. Walaupun sudah
pulih daripada penyakit yang dialaminya, itu bukan bermakna Chong Wei boleh
diberi lesen aktif seperti biasa. Ini kerana jika beliau berlatih terlalu kuat,
wujud kebimbangan kanser hidung yang dialami sebelumnya kembali semula. Dan
selepas mencuba beberapa kali sepanjang separuh tahun 2019, Chong Wei akhirnya
memutuskan untuk menggantung raket pada 13 Jun 2019. Berita ini juga menandakan
pengakhiran era perseteruan Chong Wei-Lin Dan dengan legenda badminton China
itu mengakui dalam satu temubual bahawa satu sebab beliau terus aktif ialah
Chong Wei. Lin Dan dijangka menggantung raket selepas Sukan Olimpik 2020.

Dan ini
menimbulkan satu persoalan baru, siapa pemain seterusnya yang bakal mengisi
kelompangan yang ditinggalkan legenda badminton negara itu? Persoalan ini sudah
mula timbul sejak tahun 2014 lagi berikutan belum ada pemain yang mempunyai
mutu permainan setaraf Chong Wei sekaligus menyaksikan BAM terus bergantung
kepada khidmatnya sekalipun usianya semakin meningkat. Ini berbeza dengan
kuasa-kuasa badminton lain seperti China dan Indonesia yang terus menghasilkan
pemain-pemain pelapis berkualiti sebagai sokongan kepada pemain senior lain.

Bukan sekali
dua BAM cuba menghasilkan pemain-pemain baru yang dilihat boleh mengikut jejak
langkah Chong Wei tetapi sentiasa berakhir dengan langkah kiri. Kumpulan
pertama yang cuba mengikut jejak langkahnya ialah Liew Darren, Chong Wei Feng,
Tan Chun Seang dan Chan Kwong Beng sementara kumpulan kedua pula terdiri
daripada Iskandar Zulkarnain Zainuddin dan Zulfadli Zulkifli. Manakala kumpulan
ketiga pula terdiri daripada Soong Joo Ven, Lim Chi Wing, Soo Teck Zhi dan
Chong Yee Han.

Ketika ini
menurut pengarah kejurulatihan BAM yang juga bekas pemain perseorangan negara,
Wong Choong Han, sudah wujud beberapa prospek menarik membabitkan tiga pemain
bawah 19 tahun iaitu Ng Tze Yong, Lim Chong King dan Aidil Sholeh Ali Sadikin.
Tiga pemain ini sudah berlatih bersama pemain-pemain senior lain iaitu Lee Zii
Jia, Cheam June Wei, Leong Jun Hao, Muhd Ziyad Tah, Tan Jia Wei, Joo Ven dan
Chi Wing sejak Januari lepas. Menurut Choong Han, ketiga-tiga pemain ini bukan
saja berbakat tetapi mempunyai keazaman dan keinginan untuk berjaya.
Ketiga-tiga pemain ini dijangka akan menyertai enam hingga lapan kejohanan
satelit untuk separuh kedua tahun ini bagi melihat sejauh mana pencapaian
mereka. Dari situ, jika mereka terus menunjukkan peningkatan, tidak mustahil
beberapa kejuaraan satelit bakal dimenangi mereka pada penghujung tahun 2020.

SUMBER

1. AFP.
(2019). Chong Wei’s retirement leaves ‘Super Dan’ ploughing lonely Olympic
furrow. New Straits Times. https://www.nst.com.my/sports/badminton/2019/06/496244/chong-weis-retirement-leaves-super-dan-ploughing-lonely-olympic

2. BBC.
(2015). Lee Chong Wei: Badminton star given eight-month ban for doping. https://www.bbc.com/sport/badminton/32478719

3. Peter,
Fabian. (2019). Chong Wei: My biggest regret is not winning Olympic gold. New
Straits Times. https://www.nst.com.my/sports/badminton/2019/06/496186/chong-wei-my-biggest-regret-not-winning-olympic-gold

4. Paul,
Rajes. (2007). BAM chief wants Chong Wei and Kim Hock to improve relationship. The
Star. https://www.thestar.com.my/sport/other-sport/2007/08/31/bam-chief-wants-chong-wei-and-kim-hock-to-improve-relationship/

5. Paul,
Rajes. (2017). Chong Wei ready to quit BAM due to Dane’s ‘high-handed action’.
The Star. https://www.thestar.com.my/sport/badminton/2017/02/08/from-frosty-to-icy-chong-wei-ready-to-quit-bam-due-to-danes-highhanded-action/

6. Paul,
Rajes. (2018). Chong Wei has early stage nose cancer, confirms BAM. The Star. https://www.thestar.com.my/news/nation/2018/09/22/bam-chong-wei-nose-cancer/

7. Nadkarni,
Shirish. (2019). With prodigious natural talent, Lee Chong Wei dominated
badminton circuit in a manner no one could. First Post. https://www.firstpost.com/sports/with-prodigious-natural-talent-lee-chong-wei-dominated-badminton-circuit-in-a-manner-no-one-could-6806931.html

8. The Star.
(2007). Kim Hock ready to meet BAM over Chong Wei’s outburst. https://www.thestar.com.my/sport/other-sport/2007/08/20/kim-hock-ready-to-meet-bam-over-chong-weis-outburst/

9. The Star. (2019). Chong Wei calls it quits. https://www.thestar.com.my/news/nation/2019/06/13/chong-wei-calls-it-quits/


Antibiotik Dan Bakteria Untuk Pemula

Seperti yang kita tahu, ubatan antibiotik akan diberikan kepada mereka yang menerima infeksi daripada bakteria. Antibiotik ini diperlukan bagi membantu sistem imunisasi / sistem ketahanan tubuh badan untuk memusnahkan bakteria penyebab jangkitan.

Tetapi, bagaimana jika pada suatu hari nanti, bakteria beradaptasi terhadap antibiotik dan memanifestasikan kerintangan meskipun dengan pemberian antibiotik?

Pengenalan Bakteria

Bakteria adalah mikroorganisma unisel. Yang bermaksud, bakteria adalah organisma yang diperbentuk daripada 1 sel sahaja. Tidak seperti organisma multisel yang memerlukan pengumpulan sel pelbagai bagi membentuk sebuah organisma.

Bakteria merupakan antara hidupan yang terawal di muka bumi. Anggaran menunjukkan bahawa bakteria telah pun wujud sekitar 3.8-4 billion tahun yang lalu.

Bakteria terdapat di mana-mana sahaja, di tanah, di udara, air & sebagainya. Bakteria juga boleh hidup sebagai normal flora pada badan manusia. Contohnya, Staphylococcus aureus, bakteria ini, terdapat pada permukaan kulit serta di dalam hidung. Selain itu, bakteria lactobacillus turut terdapat di dalam vagina.

Bakteria juga mempunyai peranan yang sangat penting kepada dunia dan manusia secara umumnya dan ia bukan sahaja berfungsi untuk memberi infeksi kepada manusia serta haiwan.

Sebagai contoh, bakteria turut berperanan dalam penguraian sampah sarap. Hasil atau (“by-product”) dari penguraian ini, adalah gas metana (methane).

Antibiotik pertama

Antibiotik pertama ini ditemui oleh Alexander Fleming. Beliau adalah seorang profesor yang bertugas di Hospital St.Mary’s di London. Antibiotik yang beliau temui tersebut telah dinamakan Penicillin.

Sebelum penemuan antibiotik Penicillin ini, belum wujud lagi rawatan yang efektif dan efisien bagi merawat gonorrhea (sejenis penyakit kelamin), pneumonia yang disebabkan jangkitan bakteria dan demam rheumatik.

Tetapi, ia telah diketahui bahawa pada suatu masa dahulu, masyarakat Mesir Purba telah memulakan “pemberian” antibiotik dengan meletakkan roti berkulat (fungus), pada kawasan luka kecederaan untuk membantu mengelakkan jangkitan.

Kisah disebalik penemuan antibiotik pertama ini adalah seperti berikut. Setibanya Fleming pulang dari bercuti pada 3 September 1928, Fleming mula mengasingkan piring petri yang mengandungi koloni-koloni bakteria Staphylococcus.

Beliau mula sedar bahawa terdapat sesuatu yang aneh pada salah satu piring petri tersebut. Ia penuh dengan koloni-koloni bakteria tetapi turut mendapati bahawa terdapat sebuah tompokan kulat mula hidup bersama bakteria tersebut.

Apabila diperhatikan dengan lebih dekat, wujud sebuah zon atau kawasan pada sekeliling kulat tersebut. Dan didapati bahawa zon itu tiada bakteria yang hidup.

Kemudian kulat itu telah dikenalpasti sebagai kulat spesies Penicillum notatum. Kulat tersebut seakan telah merembeskan sesuatu yang menghalang pertumbuhan bakteria Staphylococcus di dalam piring petri.

Fleming mendapati bahawa “jus kulat” tersebut juga turut berupaya membunuh bakteria jenis Streptococcus, Meningococcus dan juga Diphteria bacillus.

Cubaan Fleming untuk menghasilkan antibiotik penicilin tulen penuh dengan liku. Tetapi pada tahun 1945, dengan bantuan agensi-agensi yang berpusat di Amerika, akhirnya Penicillin berjaya dihasilkan dan dikomersialkan sebagai antibiotik justeru mengurangkan kadar kematian akibat jangkitan bakteria.

Ketahanan Bakteria Terhadap Antibiotik

Mikroorganisma seperti bakteria, akan terus berevolusi atau beradaptasi dengan persekitarannya.

Ini dilakukan sebagai salah satu cara untuk ia menjamin kemandirian diri, iaitu meningkatkan keupayaan mereka untuk terus hidup.

Perkara sama turut berlaku apabila bakteria berhadapan dengan antibiotik. Mereka mampu untuk ‘membiasakan diri’ dan mula mengubah komposisinya.

Mikroorganisma yang menunjukkan ketahanan terhadap antibiotik, dikenali sebagai (“Superbugs” / “Superbacteria”).

Hasil daripada ketahanan ini, menyebabkan ubatan/antibiotik tidak berkesan membunuh bakteria tersebut. Seterusnya mengakibatkan jangkitan akan terus berlarutan di dalam badan pesakit. Justeru meningkatkan risiko jangkitan kepada orang lain.

Apakah yang menyebabkan ketahanan ini?

Ketahanan antimikrobial boleh berlaku secara semulajadi dengan masa, biasanya melalu perubahan genetik.

Walau bagaimanapun, penyalahgunaan serta kelebihan penggunaan agen antimikrobial/ antibiotik juga turut menyumbang dalam mempercepatkan proses tersebut.

Sehingga kini, penyalahgunaan serta kebergantungan tinggi terhadap penggunaan antibiotik terus berlaku pada manusia dan juga haiwan ternakan. Dan ia selalunya digunakan tanpa pengawasan doktor atau pakar.

Antara contoh penyalahgunaan antibiotik adalah, apabila antibiotik diambil oleh pesakit demam selsema yang disebabkan oleh virus. Anda perlu tahu bahawa ubatan antibiotik ini tidak mampu untuk membunuh virus.

Selain itu, perkara yang turut menyumbang dalam permasalahan ini adalah apabila ubatan antibiotik juga telah diberikan kepada haiwan ternakan sebagai agen tumbesaran serta sebagai cara untuk menghalang haiwan ternakan daripada penyakit.

Antara bakteria yang mempunyai sifat ketahanan terhadap antibiotik adalah, (“strain”) / varian Staphylococcus aureus yang mempunyai ketahanan terhadap antibiotik Penicillin G, MRSA (Methycillin Resistant Staphylococcus aureus).

Dan juga bakteria Mycobacterium tuberculosis (penyebab Tibi), yang juga mempunyai “varian” yang turut mempamerkan ketahanan terhadap beberapa antibiotik seperti Isoniazid & Rifampin.

Antibiotik Ikhtiar Terakhir

Kemunculan bakteria Gram-negatif yang mempunyai sifat daya tahan terhadap beberapa jenis antibiotik atau (“Multidrug Resistant Organism” / MDRO), telah menyebabkan penyelidik mula memberi perhatian kepada antibiotik yang dikenali sebagai Polymyxin.

Lebih-lebih lagi apabila telah munculnya varian bakteria Acinetobector baumanii, Pseudomonas aeruginosa & Klebsiella pneumoniae (bakteria yang biasa ditemui pada manusia) yang menunjukkan daya tahan terhadap antibiotik sedia ada, serta fakta bahawa kurangnya penemuan antibiotik baharu.

Apabila dengan penggunaan antibiotik β-lactam, aminoglycoside atau quinolone tidak lagi berkesan melawan jangkitan, penggunaan antibiotik Polymyxin E/Colistin merupakan jalan terakhir.

Colistin / Polymyxin E ini merupakan antibiotik lama, yang ditemui oleh saintis bernama Koyama pada tahun 1947. Dan pada tahun 1959, ia telah digunakan untuk merawat jangkitan disebabkan oleh bakteria Gram-negatif.

Colistin merupakan antibiotik lipopeptida yang diperbuat daripada bakteria spesis Bacillus colistinus. Walaupun sangat berkesan dalam membunuh bakteria, bagaimanapun pada tahun 1970, terdapat kajian menunjukkan bahawa Colistin juga mempunyai kesan sampingan nefrotoksik(buah pinggang) & neurotoksik (saraf). Jadi penggunaannya telah dihentikan serta merta, dan telah digantikan dengan antiobiotik Carbapenem dan sebagainya.

Akan tetapi, dengan peningkatan mendadak MDRO (“MultiDrug Resistant Organism”), Colistin mula digunakan semula sebagai antibiotik jalan terakhir yang terbukti berkesan dalam membunuh bakteria.

Colistin mula ditemui di dalam bentuk penyediaan oral (tablet) dan penyediaan topikal (krim sapuan) yang diperbuat daripada colistin sulfat. Dan ia mempunyai efek nefrotoksik and neurotoksik yang kuat.

Namun begitu, kajian baru dilakukan untuk mengurangkan tahap ketoksikan bahan ini.Pada tahun 1959, colistimethate/CMS ditemui sebagai colistin yang kurang tahap toksiknya.

Antibiotik colistin akan diberikan kepada pesakit mengikut pada tempat jangkitan. Sama ada melalui intravena (salur darah), tablet oral untuk jangkitan dalam usus, titisan mata atau telinga, krim sapuan untuk jangkitan pada kulit serta intratekal (suntikan pada saraf tunjang) untuk jangkitan pada otak.

Super Bakteria

Kemunculan bakteria yang mempunyai gen MCR-1 (“mobilized colistin resistant”) pada tahun 2015 di China, ibarat sebuah ‘amaran keras’ kepada seluruh dunia perubatan.

Saintis China menemui bakteria E.coli yang membawa genetik MCR-1 ini di sebuah ladang penternakan khinzir serta pada daging khinzir yang terdapat di pasaraya.

Tetapi, kenapa khinzir?

Jawapannya adalah, apabila colistin diketahui mempunyai kesan sampingan nefrotoksik (kerosakan buah pinggang), ia telah digantikan oleh Carbapenem & antibiotik yang lain.

Justeru, colistin ini tidak lagi digunakan pada manusia. Dan lebihan stok ini, digunakan /dijual kepada peladang. Penternak khinzir pula, mula memberikan colistin kepada khinzir sebagai agen tumbesaran serta mengelakkan khinzir daripada jangkitan bakteria yang menyebabkan penyakit.

Walau bagaimanapun, ironinya, apabila muncul pula bakteria yang mempunyai ketahanan terhadap antibiotik Carbapenem, iaitu carbapenem-resistant Enterobacteriaceae (CRE), colistin kembali digunakan semula sebagai sebagai antibiotik jalan terakhir. (“last line of defense”).

Lancett Report menunjukkan sesuatu yang membimbangkan apabila terdapat bukti bahawa bakteria ini, juga didapati telah mula memberi infeksi kepada manusia. Dari 1322 sampel pesakit dari hospital di China, 16 sampel tersebut mempunyai gen MCR-1.

Dan seperti bakteria lain yang merebak tanpa sempadan, genome turutan genetik MCR-1 juga telah didapati di Malaysia, apabila penyelidik memuatnaik data tersebut di dalam pangkalan data dalam talian.

“The possibility that mcr-1-positive E. coli have spread outside China and into other countries in southeastern Asia is deeply concerning”.

Akan tetapi, bakteria E.coli yang membawa gen MCR-1 ini tidaklah kebal terhadap antibiotik yang lain. Cuma apa yang membimbangkan komuniti perubatan adalah apabila terdapat kemungkinan tinggi ‘gen kebal MCR-1’ ini akan ‘dipindahkan’ terhadap bakteria yang telahpun mempunyai ‘kekebalan’ terhadap antibiotik lain, justeru menjadi superbakteria.

Kesimpulannya, penggunaan antibiotik perlu dikawal selia dan dengan pengawasan mereka yang professional.

Sehingga kini, para saintis & penyelidik berusaha bertungkus lumus dalam penemuan antibiotik baharu yang lebih berkesan.

Bacaan lanjut:

Review of Medical Microbilogy & Medical Immunology oleh Warren Levinson terbitan McGraw Hill. (10th Edition)

Discovery and Development of Penicillin. Retrieved from: https://www.acs.org/…/what…/landmarks/flemingpenicillin.html

Antimicrobial resistance. Retrieved from: http://www.who.int/mediacentre/factsheets/fs194/en/

Colistin: an antibiotic and its role in multiresistant Gram-negative infections. Retrieved from: https://www.ncbi.nlm.nih.gov/m/pubmed/26260559/

Colistin: The Revival of Polymyxins for the Management of Multidrug-Resistant Gram-Negative Bacterial Infections. Matthew E. Falagas Sofia K. Kasiakou Louis D. Saravolatz. Retrieved from: https://academic.oup.com/cid/article/40/9/1333/371785

Resistance to the Antibiotic of Last Resort Is Silently Spreading. Retrieved from: https://www.theatlantic.com/…/colistin-resistance-s…/512705/


Benarkah Tun Seri Lanang Pengkhianat Islam Dan Dalang Portugis?

Saya telah ‘ditag’ dalam satu pos FB yang menyatakan Tun Seri Lanang adalah seorang pengkhianat bangsa dan dalang Portugis . Pada saya tuduhan ini sangat berat, menyimpang dan tidak berasaskan fakta yang kukuh.

Saya bawakan fakta-fakta berikut:-

* Tun Seri Lanang yang dilahirkan pada tahun 1565 di Kota Seluyut, Johor, lahir 54 tahun setelah kejatuhan Melaka pada Portugis. Beliau kemudiannya dilantik menjadi Bendahara kerajaan Johor Lama. Jadi jika ada yang menyatakan beliau punca kejatuhan Kesultanan Melayu Melaka adalah sangat tidak masuk akal.

* Tun Seri Lanang dibawa Sultan Iskandar Muda ke Aceh dan diangkat menjadi pemimpin Samalanga yang bertaraf Hulubalang. Semua orang tahu bahawa Sultan Iskandar Muda merupakan satu tokoh yang sangat membenci Portugis. Hidupnya dihabiskan untuk memerangi Portugis di Melaka. Mustahil orang yang membenci Portugis akan mengambil dalang Portugis menjadi pegawainya.

* Saya meyakini bahawa Tun Seri Lanang adalah seorang pemimpin yang soleh berdasarkan syarat-syarat pemilihan Pemimpin Wilayah dalam Kanun Syarak Aceh.

* Dalam Fasal 3 Kanun Syarak Aceh, seseorang itu mestilah memenuhi 22 kelayakan berikut untuk menjawat jawatan Hulubalang (Pemimpin Wilayah):-

1) Bukan bekas hamba sahaya
2)Telah berumur 40 tahun
3) Mengetahui selok belok hukum syarak
4) Berasal dari keturunan yang baik
5) Tidak mempunyai musuh di wilayah yang diperintah
6) Bersifat berani pada perkara yang benar
7) Berasa takut pada perkara yang salah
8) Berkemampuan menahan amarah
9) Mengetahui Kanun Syarak Kerajaan Aceh
10) Bersifat pemurah dan penyayang kepada fakir miskin
11) Mengerti melaksanakan fardu ain dan fardu kifayah
12) Mampu menjadi imam solat Jumaat di masjid
13) Mampu menjadi khatib Jumaat di masjid
14) Bijaksana
15) Mempunyai sifat malu dan tidak tamak
16) Penyabar dan rendah hati
17) Membebankan amar makruf dan nahi mungkar
18) Pemilihannya berdasarkan muafakat rakyat
19) Berkeupayaan memelihara kehormatan rakyat
20) Tidak bersifat zalim
21) Berpegang teguh dengan hukum syarak
22) Berpegang dengan Kanun Syarak Aceh

* Jika Tun Seri Lanang musuh Islam, mustahil dapat beliau memenuhi syarat-syarat di atas.

*Adapun penulisan Sulalatus Salatin itu pasti ada kelemahan. Ini kerana berkemungkinan besar Tun Seri Lanang menulis sekadar bersumberkan sekunder dan tertier, bukannya premier’. Kelemahan karya itu tidak dapat menafikan keperibadian Tun Seri Lanang.


Ada Claim Kata Indonesia Buat Barang Kemas Semasa Zaman Ais

Alam ini tidak pernah menentu. Tetapi setiap perkara yang terjadi mesti ada kitarannya. Dulu kala Bumi melalui satu fasa penyejukan dipanggil Zaman Ais. Saintis berjaya mengesahkan yang sekurang-kurangnya 60 spesis pupus buat selamanya kerana faktor Zaman Ais sahaja meskipun ada kena mengena dengan manusia prasejarah. Zaman Ais mencetuskan ketidakstabilan pada alam semulajadi sampai haiwan terpaksa berteduh di habitat bukan milik mereka (Mann, et al., 2015)

Asia Tenggara tidak terkecuali pada masa ini. Proses tektonik dijangka menjadi salah satu punca kejadian penyejukan semasa Zaman Ais di Asia Tenggara (Park, et al., 2020). Sangat wajar untuk tengok Indonesia sebagai contoh untuk faham pengaruh Zaman Ais di Asia Tenggara. Justifikasinya mudah: wilayah Indonesia sangat besar.

Kehidupan Manusia Prasejarah Zaman Ais

Semua orang tahu yang manusia prasejarah sangat pintar. Banyak ilmu diwarisi secara turun temurun yang tersebar melalui migrasi dan pembudayaan. Ilmu asas seperti pertuturan dan masakan adalah perkara biasa. Ilmu ukiran pula masih dipersoalkan kerana kekurangan bukti. Tetapi saintis tidak jemu menggali untuk meluaskan pengetahuan arkeologi. Dan Indonesia menjadi medan penyeliikan Universiti Griffith daripada Australia.

Indonesia mempunyai lebih daripada 2,000 pulau. Namun pada zaman 22,000 tahun yang lalu, hanya tujuh pulau menjadi tumpuan manusia prasejarah. Umumnya, manusia prasejarah sudah pandai berlayar seawal 65,000 tahun yang lalu lagi (Jett, 2017). Jadi kemampuan manusia prasejarah untuk berlayar sekitar tujuh pulau Indonesia bukan sama sekali satu kepelikan.

Walau bagaimanapun, mereka tidak hidup semata-mata untuk hidup. Kehidupan mereka di bumi Indonesia adalah dengan kemandirian budaya. Mereka sangat berbudaya sampai mampu mengukir barang kemas.

Kemahiran Yang Tenggelam

Pulau Sulawesi mempunyai sebuah gua yang terletak di Wallacea. Tiada kena mengena dengan Wallachia pasal Count Dracula. Ini Wallacea di Indonesia.

Gua ini menjadi tarikan pakar arkeologi yang menemui khazanah prasejarah. Khazanah ini bukan sama sekali ranting semata-mata. Sebaliknya saintis menemui barangan kemas yang diukir dengan begitu cekap sekali. Salah satu ukiran adalah sebatang kuku yang dilubangkan untuk tujuan pembenangan.

Kuku ini dipercayai daripada seekor musang daripada zaman antara 22,000 hingga 30,000 tahun yang lalu. Selain daripada kuku ini, saintis juga menemui gigi seekor babi yang juga dibenangkan.

Kedudukan lubang itu sendiri didapati sangat konsisten. Jadi saintis yakin kedua-dua objek prasejarah digunakan sebagai kalung atau rantai. Penemuan ini membuktikan kewujudan budaya yang bukan main tebal dalam kalangan warga prasejarah. Dan semestinya, saintis akan menggali lagi untuk mencari lebih banyak bukti.

Tetapi buat masa ini saintis sedang mengkaji perkaitan antara gigi dan kuku bersama dengan segala corak yang ditemui dalam gua di Wallacea. Apa yang ditemui sudah cukup untuk memahami macam mana manusia prasejarah hidup. Jika kehidupan ini hanyalah untuk makan dan minum, beruk di hutan pun makan dan minum. Namun akal memisahkan manusia daripada haiwan. Akal pula sukar dibuktikan, dalam situasi rangka tulang. Jadi budaya menjadi saksi terulung. Cuma alat budaya itu sendiri mudah ditelan zaman.

Dan berdasarkan ciri-ciri budaya manusia prasejarah Wallacea, saintis percaya bahawa mereka ada kena mengena dengan orang asli di Australia sekarang. Sama ada nenek moyang atau bau-bau bacang… atau sekadar pengaruh budaya purbakala… itu saintis tidak pasti lagi. Hanya DNA sahaja boleh mengesahkannya.

RUJUKAN:

Jett, S. (2017). Ancient Ocean Crossings: Reconsidering the Case for Contacts with the Pre-Columbian Americas. University of Alabama Press. Halaman 168-171.

Mann, D., et al. (2015, November 2). Life and extinction of megafauna in the ice-age Arctic. PNAS. 112 (46): 14301-14306.

Park, Y., et al. (2020). Emergence of the Southeast Asian Islands as a driver for Neogene cooling. Proceedings of the National Academy of Sciences.


Khalifah Umar Al-Khattab: Penakluk Dua Empayar

Dilahirkan pada 579 Masihi, siapa sangka detik itu adalah kelahiran kepada seorang raja yang menjadi penakluk kepada dan pemilik sebuah empayar yang menundukkan Rom di kanannya serta Parsi di kirinya.

Umar Al-Khattab merupakan seorang pemuda arab yang dilahirkan dalam Bani Adi. Ayahnya Khattab bin Nufayl serta ibunya Hantama binti Hisam datang daripada Bani Makhzum. Sejak muda, Umar memang terkenal dengan peribadi yang garang dan tegas serta seorang yang sangat hebat dalam ilmu pertahanan diri. Umar sangat digeruni di kota Mekah dan telah membina reputasi secara perlahan-lahan.

UMAR MEMELUK ISLAM

Ketika Nabi Muhammad S.A.W mula menyebarkan Islam di Mekah, orang yang paling menentang Islam ketika itu pastinya Umar Al-Khattab. Dia begitu lantang sehingga mahu mengugut bunuh kepada Nabi Muhammad S.A.W dan mempertahankan dengan hebatnya amalan menyembah berhala di kalangan bangsa arab ketika itu.

Sampai satu masa, Umar merasakan Islam memecah belahkan masyarakat Arab Quraisy ketika itu lantas Umar sendiri berfikiran biarlah dia pergi memenggal kepala Muhammad. Lantas ketika dalam perjalanan ke rumah Rasulullah, Umar telah tersempak dengan Nuaim ketika dalam perjalanan dan Nuaim mendengar niat Umar mahu membunuh Muhammad. Ketika itu, Umar belum mengetahui bahawa lelaki dihadapannya sudah memeluk Islam.

Lantas mahu menyelamatkan nyawa Rasulullah, Nuaim mengatakan bahawa adik Umar sendiri telah memeluk Islam dan lebih baik Umar mengambil kisah hal keluarganya. Mendengarkan sahaja berita dari Nuaim itu, amarah Umar lantas bergolak, lalu Umar pun menukar arah.

Sampai sahaja di rumah, Umar terdengar bacaan Al-Quran daripada adiknya yang sedang mendedangkan surah Taha. Ketika itu, Umar sedang bergaduh dengan suami adiknya sehinggakan memaksa adik Umar keluar untuk mempertahankan suaminya. Akibatnya, adik Umar telah ditampar sehingga terbaring di atas tanah. Selepas seketika, Umar menyedari bahawa dia agak melampau dan mula menyuruh adiknya kembali menyerahkan bacaan yang dibaca. Adik Umar menegah lalu menyuruh Umar mengambil air sembahyang kalau mahu memegang kalam Tuhan itu. Selepas itu, Umar mula menghayati setiap bait-bait ayat yang dituturkan oleh adiknya. Tidak semena-mena, air mata Umar tumpah.

“Kata-kata ini bukannya kata biasa, tetapi sesungguhnya ia datang daripada tuhan. Aku naik saksi bahawa Muhammad itu persuruh ALLAH.”

Umar terus kembali ke rumah Nabi Muhammad, tetapi bukan untuk membunuh tetapi memaklumkan keIslamannya. Doa Rasullulah telah dimakbulkan oleh ALLAH. Antara Abu Jahal dan Umar, Rasulullah meminta agar salah seorang daripadanya memeluk agama Islam.

UMAR SANG PERKASA

Kalau mendengar kisah Umar, kita pasti akan kagum dengan keberanian dan jiwa seorang pendekar yang tertanam dalam dirinya. Antara kisah yang menarik perhatian umat Islam ialah bagaimana Umar Al-Khattab berhijrah. Berbeza dengan umat Islam yang lain, hijrahnya Umar ke Madinah secara terang-terangan. Diceritakan ketika Umar mahu berhijrah. Ditunggangnya seekor kuda ke Kaabah, lalu berteriak kepada masyarakat yang disekitarnya.

“Aku adalah UMAR. Dan aku mahu berhijrah. Siapa yang mahu melihat anak-anaknya menjadi yatim piatu, maka halanglah aku berhijrah.”

Seisi kota Mekah diam membisu lantas Umar melakukan satu tawaf di Kaabah lalu sekali lagi Umar berteriak.

“Aku adalah UMAR. Aku mahu berhijrah. Siapa yang mahu melihat isterinya menjadi balu, maka halanglah aku berhijrah.”

Seperti biasa, kebisuan masih menjangkiti seluruh penduduk Makkah maka buat kali kedua, Umar pun melakukan tawaf buat kali kedua dan mengulangi apa yang dijeritkannya. Namun seperti biasa. Tiada yang berani untuk menghentikan Umar dan apa yang dilakukan oleh Umar dilakukan sebanyak 7 kali.

KEWAFATAN RASULULLAH

Detik 8 Jun 632 menyaksikan bagaimana figura yang paling disayangi oleh Umat Islam iaitu Nabi Muhamamad S,A.W wafat dan menghembuskan nafasnya yang terakhir. Sebaik sahaja berita itu hinggap di telinga Umar, lantas Umar pun mengangkat pedangnya seakaan-akan tidak dapat menerima kenyataan itu kerana perasaan terlalu sayang dan cinta kepada Rasulullah.

“Siapa yang berani mengatakan bahawa Muhammad itu sudah mati, bersiap-sedia untuk hilang kepalanya.”

Mujurlah ketika itu ada Abu Bakar yang menenangkan keadaan. Dia datang berhadapan dengan Umar lalu mengatakan:

“Sesiapa yang menyembah Muhammad, ketahuilah bahawa Muhammad itu sudah tiada. Siapa yang menyembah ALLAH, sesungguhnya ALLAH itu kekal selama-lamanya.”

Abu Bakar kemudian membacakan ayat daripada Al-Quran mengenai teguran ALLAH sekiranya Rasulullah telah wafat, apakah para pengganut Islam akan kekal di jalan ALLAH atau berpaling tadah daripada baginda?

UMAR, SANG GENIUS

Sebaik sahaja Abu Bakar wafat, nama Umar terus naik sebagai pengganti Abu Bakar. Siapa tahu keputusan Abu Bakar ini sebenarnya adalah sinar kepada Islam di mana Islam di bawah pimpinan Islam menjadi semakin tersebar ke seluruh pelusuk dunia.

Umar, sang genius dalam bidang politik dan juga ketenteraan. Sepanjang 10 tahun pemerintahan Umar, pelbagai kejayaan berjaya dicipta oleh seorang pemimpin bernama Umar Al-Khattab, sang genius yang tersenarai dalam 100 orang yang paling berpengaruh dalam sejarah dunia. Ekonomi, politik dan ketenteraan, semuanya Umar serba boleh.

Antara reformasi yang dilaksanakan oleh Umar adalah kewujudan jawatan Amir yang akan menjadi gabenor kepada setiap jajahan di bawah kerajaan Islam. Amir ini dipertanggungjawabkan untuk memimpin setiap bahagian atau daerah di bawah empayarnya.

Apa yang menariknya, setiap pegawai kerajaan yang dikirimkan menjadi gabenor harus melakukan baiah di mana isi baiahnya adalah di bawah:

1. Mereka tidak boleh menaiki kuda mewah.2. Mereka tidak boleh memakai pakaian yang mahal.3. Mereka tidak boleh memakan tepung yang dianyak.4. Mereka akan sentiasa membuka pintu mereka untuk rakyat.

Umar juga telah mengasaskan sebuah jabatan yang tugasnya khas untuk menyiasat setiap aduan yang dilontarkan kepada setiap gabenor yang dilantik oleh Umar untuk berkidmat kepada rakyat. Di bawah pemerintahan Umar, rakyat semua hidup di dalam keadaan yang aman damai.

Dalam bidang ketenteraan pula kita mendapati bahawa Umar juga telah mengasaskan sebuah jabatan askar dan setiap askar yang berkhidmat untuk negara akan dibayar upah. Namun itu bukanlah yang mahu diperdebatkan oleh kita tetapi kita akan membincangkan kejayaan Umar yang paling besar sepanjang beliau menjadi pemimpin kerajaan Islam dan umat Islam.

Ketika zaman Abu Bakar, kerajaan Islam tidak mempunyai sumber kewangan yang kukuh kerana Abu Bakar lebih menumpukan untuk membasmi dan memerangi nabi palsu dan golongan yang murtad selepas kewafatan Rasulullah S.A.W. Umar seperti memahami bagaimana sebuah empayar mahu kekal hebat. Umar telah membina sebuah sistem cukai yang boleh dikatakan PALING KEMAS DAN SISTEMATIK di dunia.

Antara sumbangan Umar kepada ekonomi adalah Umar telah melaraskan kembali institusi baitumal yang akhirnya mengecapi zaman kegemilangan di bawah Umar. Madinah dijadikan pusat pentadbiran Baitulmal.

Umar  telah berjaya menyelaraskan pentadbiran kewangan negara dan penggunaan harta awam yang bersesuai dengan perkembangan pentadbiran, social, ekonomui dan politik negara pada masa itu.

Untuk pengetahuan para pembaca semua, Umar merupakan orang pertama yang menetapkan kalendar Islam (kalendar Hijrah) dan orang pertama yang dipanggil sebagai Amirul Mukminin.

EKPEDISI KETENTERAAN UMAR

Kita sebenarnya memerlukan beberapa siri artikel yang sangat panjang untuk menceritakan mengenai ekpedisi Umar meluaskan jajahan takluk empayar Islam ketika itu. Ketika zaman Abu Bakar, Rom dan Parsi telah kalah teruk di tangan tentera Islam. Itu membuatkan Rom dan Parsi tidak senang duduk.

Umar kelihatan mahu meneruskan legasinya meluaskan sebuah empayar tetapi sayangnya ketika itu, Maharaja Heraclius daripada Rom telah menjalankan pakatan dengan Maharaja Yazdegerd daripada Parsi untuk menghancurkan kekuatan kaum Muslimin ketika itu. Sebuah pelan strategi telah dirancang untuk menyerang tentera Islam di Syria dan Iraq. Namun, Umar lebih bijak dalam hal tersebut apabila akhirnya terbukti bahawa serangan serentak daripada dua orang ini akhirnya menyebabkan mereka kalah teruk.

Pertempuran Yarmuk pada tahun 836 dan Perang Qadisiyyah tiga bulan seterusnya membuktikan betapa mereka salah perkiraan dengan kebijaksanaan Umar dan panglima-panglima perangnya. Di bawah pemerintahan Umar juga menyebabkan tumbangnya empayar Parsi yang telah lama berdiri sejak 224 Masihi. Empayar Parsi ini adalah warisan kepada sebuah lagi empayar yang pernah suatu masa dahulu menjadi hebat iaitu Empayar Parsi di bawah dinasti Achaemenid yang jatuh di tangan Alexander The Great. Pertempuran di Sungai Oxus menjadi saksi dan detik terakhir empayar Parsi dilihat oleh dunia. Yazdgerd III, maharaja terakhir Parsi ketika itu akhirnya lari ke China untuk mengelakkan daripada mati di tangan Umar.

Di penghujung pemerintahan Umar, negara seperti Iraq, Iran, Azerbaijan, Armenia, Georgia, Syria, Jordan, Palestine, Lebanon, Israel, Mesir, dan sebahagian daripada Afghanistan berada di bawah naungan empayarnya. Berdasarkan pengiraan sejarawan, lebih daripada 4050 buah kota telah jatuh ke tangan tentera Islam ketika EKPEDISI KETENTERAAN UMAR.

Wafatnya Umar adalah pada tahun 644, di bunuh oleh Abu Lu’lu’ah yang telah menikam tubuh Umar sebanyak 6 kali ketika solat subuh di bahagian perut.